Ikasturte berezia euskaltegietan - Araba - Alea.eus\nIkasturte berezia euskaltegietan\nErredakzioa 2020-12-05 08:00\nAintzane Pradera da Arabako AEK-ko arduraduna. AEK\nAhalegin ekonomiko handia egiten ari dira urteotan Arabako AEK-ko eta IKA-ko euskaltegiak aurrez aurreko ikastaroen alde, kontuan izanik ikasle gehienentzat horiek direla preziatuenak.\nIkasturte berezia izaten ari da urte honetakoa euskaltegietan. Aurrekoa nola edo hala bukatu zuten pandemiari egokitzeko ia astirik izan gabe; eta udaren ostean denetariko neurriak –kostu ekonomiko handia ekarri dutenak– hartu behar izan dituzte Arabako euskaltegiek ikasleak behar bezala artatzeko eta aurrez aurreko eskolak bermatzeko. AEK-ko Aintzane Praderak eta IKA-ko Joxemi Reguerok egoeraren berri eman dute.\nNahiz eta matrikulazioetan jaitsiera nabarmena izan, ikasle gehienek euskara ikasten jarraitzeko egin duten apustua nabarmendu du AEK-ko Arabako arduradunak. "Egoera ez da nahi dugun modukoa, baina ikasleak gurera etorri izana eta ikasteko gogoa izatea oso puntu positiboa izan da. Guk aurten pilak jarri behar izan ditugu. Jaitsiera egon da Euskal Herri osoan, logikoa den moduan, baina mantendu dugu ikasturtea".\nMatrikula gutxiago izan dituzte ere Gasteizko IKAko euskaltegietan. Reguero zuzendaritzako kideak kopuruak zehaztu ditu: "Jende gutxiagok eman du izena eta jende gutxiagorentzat tokia genuen. Aurten, 800 bat ikasle ditugu euskaltegietan, eta iaz 1.000 inguru, %20ko jaitsiera hain zuzen".\nHalere, otsailetik aurrera galdutako matrikulazio batzuk berreskuratzea espero dute, gela gehiago izango baitituzte Gasteizko Paraguay kalean atondu duten euskaltegi berrian. "Horrekin ordezkatu nahi izan ditugu galdutako hamahiru gela, eta beste lokal bat ere utzi behar izan dugu egungo baldintzekin oso txikia geratzen zelako". 140.000 euro gastatu behar izan dituzte konpondu eta lokal berria atondu ahal izateko.\nIkasle gutxiago gelan\nPandemiaren aurkako neurriak betetzeko, ikasgeletan egon daitezkeen ikasleen kopurua murriztu behar izan dute, eta horrek azpiegiturak egokitzera behartu ditu euskaltegiak, muga asko zituztelako espazio aldetik. "Euskaltegi bakoitza modu batekoa da –esan du AEK-ko irakasleak–, ez daude bi berdin, eta horrek ekarri du toki batzuetan sei ikasleren taldeak osatu ditugula, eta beste batzuetan handiagoak". Egoera berriak talka egin du euskaltegien ohiko funtzionamenduarekin, talde bat martxan jartzeko orduan gutxieneko kopuru handiagoak baitituzte. "Talde batzuetan, bi gela libre egonda, bitan banatu dira, bi azpitaldetan, eta irakasleak biak artatzen ditu, horrek dakarren desgastearekin. Baina hori aukera bat da ikasleek aurrez aurreko klaseak mantendu ahal izateko".\nBeste aukera bat da konbinatuan ibiltzea; alegia egun batzuetan euskaltegian eta beste egun batzuetan etxetik egiten dute lana ikasleek. Irakasleak etxean egiteko lanak bidaltzen dizkie eta plataforma dute eskolak online emateko. Beste ikasle askok baliabide teknologikoak ez dituztelako arazo gehiago dituzte, baina posta elektroniko arruntarekin eta telefonoz aritzen dira horiekin.\n"Formakuntza egin dugu, ikastaroak egin ditugu online mundu horretatik ahalik eta hoberen artatzeko ikasleak. Ez du ematen beste konfinamendu orokor bat etorriko denik, baina konfinatzen baldin badituzte ikasleak edo irakasleak, kasu horietan gure plataforma erabili ahal dugu, baita bideo-bilerak egiteko ere".\nIKA-n, berriz, bi estrategia nagusi erabili dituzte pandemiaren ondoriozko neurriei aurre egiteko. Batetik, lokalak moldatu; obrak egin dituzte euskaltegi guztietan eta aforoa handitu egin dute modu horretan. "Horrela lortu dugu gehienetan gutxienez zortzi lagun sartu ahal izatea legezko baldintza guztiak beteta. Iaz, hamaika laguneko ratioa geneukan eta aurten batez beste bederatzikoa dugu". Halaber, txandaka ibiltzen dira gela batzuk, online eta aurrez aurrekoak konbinatuz. Izan ere, eskola telematikoak eskaintzea izan da bigarren estrategia. Horietan iaz baino askoz jende gehiago dagoela esan du Reguerok; 50 lagun guztira, eta 22 talde osatu dituzte.\nAldaketa horiekin batera, ahalegin ekonomiko handia egin behar izan dute euskaltegiek. "Baliabide teknologiko gehiago behar izan ditugu eta pertsonalari begira ere kontua da ordezkoak asko direla eta kontratazio asko egin behar izan ditugula", aipatu du Praderak. Gainera, ratioak eta gutxieneko kopuruak jaisteak kalte egin die. AEK-ren kasuan, gainera, hurrengo urteko Korrikaren edizioa bertan behera utzi behar izateak eragin ekonomikoa ekarriko du.\nUdala eta Aldundia\nErakundeen erantzunaren inguruan, Reguerok aipatu du HABEk nahiko "koltxoi handia" jarri zuela eta ziurtatu zuen diru-laguntzak jasoko zituztela euskaltegiek; beraz, horretan ez dute galerarik izango. Matrikula kopuruagatik eta egin dituzten gastuengatik izango dituzte galerak, "baina maila batean apaltzen dira HABEk emandako diru-laguntzekin".\nAlta, beste administrazio batzuek hartutako neurriekin kritiko hitz egin du IKA-ko arduradunak."Egia esan ez dute gehiegi lagundu; Udalak eta Diputazioak osatutako taldeetan, galerak izan ditugu. Adibidez, Udalaren guraso taldeen erdiak sortu dira. Neurri batean izango da gurasoek ez dutelako izena eman, eta beste neurri batean Udalak iaz hartutako erabaki okerrarengatik, alegia taldeak bertan behera uztea nahiz eta eskaintza telematikoa izan".\nBeste alde batetik, HAEEn eta Udalaren kasuan irakasleen bajak izatekotan horiek beste irakasleekin ordezkatzea eskatzen dituztela aipatu du Reguerok, eta ez dutela modu telematikoan jarraitzeko aukera ematen. "Ordezkoak bidali behar izanez gero, oso aukera gutxi ditugu; irakasle berriak hartzea ia ezinezkoa da guretzat, hezkuntzako zerrendak beteta daudelako, eta ez dute kontuan hartzen"


Auzoek bizi duten egoeraz egingo du berba Hedoi Etxartek Osintxun - Bergara - Goiena.eus\nAuzoek bizi duten egoeraz egingo du berba Hedoi Etxartek Osintxun\nJokin Bereziartua Lizarazu 2020-01-13 15:29\nOsintxuko auzotar batzuk Osintxuko plazan, 2019ko azaro amaieran.\nHedoi Etxarte idazleak Auzoak: egungo egoera ulertzeko zenbait zertzelada orokor izenburu duen hitzaldia emango du etzi, urtarrilak 15, Osintxuko liburutegian (18:00): "Etxeetan gero eta jende gutxiago bizi da, eta sozializatzeko esparruak galtzen ari dira".\nAuzoak: egungo egoera ulertzeko zenbait zertzelada orokor. Izenburu hori jarri dio Angiolillo liburutegiak Osintxun antolatu duen hitzaldiari. Urtarrilaren 15ean izango da, Osintxuko liburutegian (18:00), eta Hedoi Etxarte idazle nafarra gonbidatu dute hizlari lanetan jarduteko; Angiolillo liburutegiaren hamargarren urteurreneko ekintzen barruan kokatzen da hitzaldia.\n"Denborak espazioa suntsitu du"\nEtxartek ez du Bergara apenas ezagutzen eta, beraz, ez ditu Osintxuko bertako errealitatearen gaineko argibideak emango: "Hitzaldiaren aurretik bertakoek kontatuko didatena oso adi entzungo dut, noski, baina ni fenomeno orokorragoak kontatzera joango naiz". Etxartek dioenez, duela hainbat mendetatik landa eremuak hirietatik pentsatu dira: "Merkataritzarekin eta bereziki azken bi mendeetan teknologiarekin lotuta, aldaketak itzelak izan dira. Denborak espazioa suntsitzen duenetik, alegia; hasieran gurdiekin, gero trenarekin, eta azkenik, auto, kamioi eta hegazkinekin, gure espazioa bizitzeko moduak erabat aldatu dira. Eta horietan ezinbestean izan du eragina erabat oinez bizi ditugun lekuak; eta horien artean daude auzoak".\nGizarte gero eta indibidualistagoa\nHorrekin batera, gaur egun kapitalak hiria eta hirian dagoen guztia ustiatzen duela nabarmentzen du Etxartek: "Hirian dauden pertsonen gaineko kontrola, higiezinen espekulazioa, logistika... dena kontrolatzen du kapitalak. Denda txikiak dira adibide garbiena, gaur egungo kapitalismo basatiari eustea oso zail dutenak; denden ordez merkataritza-guneak daude, auzokideen jabetzakoak ez direnak eta gertu ekoiztutako produkturik saltzen ez dutenak, salbuespenak salbuespen". Egoera horrek dakar, Etxarteren arabera, gero eta indibidualistagoa den bizitza: "Etxeetan gero eta jende gutxiago bizi da eta sozializatzeko esparruak galtzen ari dira".\nParisko eta Berlingo adibideak\nOsintxura etorrita, eskolaren etorkizuna bermatzeko lanean ari dira Ponportola guraso elkartea eta auzotar batzuk. Izan ere, uste dute eskola txikia ume faltagatik itxiko balitz auzoaren etorkizunerako ere oso latza litzatekeela. Eskola txikien garrantziaz galdetuta, adibidea kontrako norabidean jarri du idazle nafarrak: "Oso kezkatuta daude Paris erdialdeko auzoetan etxebizitzak turistentzat bideratu direlako eta ratioek ez dutelako ematen haur eskolak eta eskolak betetzeko. Horrek esan nahi du auzo horiek pikutara doazela, turistentzat direla eta honezkero ez direla bizigarriak".\nParisko egoerari kontrajarrita, Berlin aipatzen du idazleak: "Gero eta zailagoa da bizitza toki guztietan, baina Berlinek baditu oraindik oso bizigarriak diren auzoak. Izan ere, zer izan behar du auzo batek bizigarria eta erakargarria izan dadin? Bizitzako garai guztietarako aproposa izatea, eta haur eskola, eskola, parkeak, tabernak, gazteendako lekuak, liburutegia... izatea; betiere, tokiaren eta kulturaren arabera".\nHala ere, Etxartek dio kalea bera ere izan behar dela erabilera publikorako tokia: "Gaur egun, tamalez, hiriguneetako toki larregitan jartzen du baloiarekin ezin dela jolastu. Hori astakeria itzela da; hori umeak onartzen ez direla esatea da".


Abokatu da, baina ezohikoa, kultur arloko aholkularitzan espezializaturik ari baita lanean. Aldi berean, ilustratzaile eta argazkilari ere bada. Sortzaile da, hortaz. Kultur langiletzat dauka bere burua eta, eskubideak eskas edota ezezagunak zaizkion kulturaren langile profesionalaren azalean bizi delarik, haren aldeko borroka bizi du.\nMarta C. Dehesa. Amurrio, 1976\nMarta C. Dehesa Zuzenbide ikasketak egina, sindikatu bateko abokatu izan zen zenbait urtez, bere gisako kultur aholkularitza sortu zuen arte. Abokatu ezohikoa da: aktibista, sortzaile eta kultur eragile da, eta Mazoka marrazki azokaren kudeatzaile. Komunikazio grafikoa du pasio, argazkilari eta marrazkilari da, eta, ororen gainetik, langile kontzientziaduna: “Ez alferrik naiz langile baten alaba”, esan ohi duenez. Kultur arloko langileei zuzendutako prestakuntza ikastaro eta tailerrak ere gidatzen ditu, aktibismoa hauspotuz, sortzaileen batasuna errebindikatuz, konformagaitza izanez.\nNekatuta zaudela esanez etorri zatzaizkit...\nGuztiz akituta. Inguruan ez dut besterik ikusten, jendea nekatuta eta akituta dagoela, alegia. Kultur arloan lan egiten dugunok, berriz, nekatuta gaude fisikoki, eta akituta mentalki eta emozionalki. Arrazoiak bistakoak dira eta, lehena, ziurgabetasuna da. Oso urte latza izan da, baina gure egoera latza da aspaldidanik. Era guztietako ziurgabetasuna bizi izan dugu: laborala, pertsonala, eta kulturala. Ez dakigu zer gertatuko den gure sektorean, baina uste dut, kulturari zer balio ematen dioten ikusita, amildegiaren ertz-ertzean gaudela, edo jarri gaituztela. Ez da, bakarrik, nola kudeatzen ari diren kultura, baizik gizarteak ere nola kontsideratzen duen gure lana. Eta, bestalde, bada joera bat ahal duenak ahal duena egiteko.\nUsteko nuen ahal duenak ahal duena egiten duela beti.\nEz. Nork bere aldetik joz gero, ez dago onik, galtzaile gertatuko gara denok. Kulturgileok, esan nahi dut. Gu piramidearen beheko aldean gaude, gehiago galtzeko arrisku gorrian, baina aktibismoan ari garenok ere nekatuta gaude. Ez dago erraz, ez kulturan ez inon, baina ni kulturaz ari naiz, eta kultura arloan lan egiten dutenez, izan sortzaile, teknikari, liburuzain, museoko langile, biltegiko enplegatu… Kulturak profesional asko biltzen ditu, eta mugitzen du diru asko. Kulturak dirua sortzen du.\nNoren sakelara doa kulturaren “diru asko” hori?\nTailerrak gidatu ohi ditut, eta betiko leloa da: “Estu eta larri bizi gara, oso prekario”. Eta egia da, bada sare bat, sortzaileena, oso estu bizi direna. Sortzaile horiek sormena, talentua, denbora… eskaintzen dizkiote gizarteari beren lanaren bitartez. Kulturaren beheko estamentua osatzen dute, eta prekario bizi dira. Alabaina, Barne Produktu Gordinaz den bezainbatean, kulturak dirua mugitzen du, hainbat egiturak, enpresak eta bestelakok, dirua ibiltzen dute. Espainiako Estatuan, adibidez, BPGaren %5 kulturarena da. Eta, gogoan hartu, gure sektorean diru beltza ere ez dela arrotza. Dena dela, %5 ez da zenbaki txikia, diru inportantea baizik. Espainiako Estatuan, turismoa dute diru gehien mugitzen duen sektorea: %10.\nKulturak eragiten duen ehunekoa aintzat hartzekoa da, zuk diozunez.\nEta gogoan hartu kulturgile askoren dirua ez doala zaku horretara, zeren eta erroldak, epigrafeak eta gainerakoak ez daude eguneratuta, eta, ondorioz, sortzaileak, autonomoak, Gizarte Segurantzaren barruan epigrafe ezberdinen azpian ageri dira: batzuk, turismo barruan; beste batzuk, zerbitzuetan… Baina musikari dira, edo dantzari, edo itzultzaile, edo idazle, edo zernahi.\nBarkatu etenaraztea: zu zeu zer zaitugu?\nKultur abokatua, eta kultur kudeatzailea, ilustrazio azoka bat [Mazoka] antolatzen baitut. Baina Gizarte Segurantzara joan eta “Ekitaldi kudeaketa”-ren barruan nago, eta hori Merkataritzari dagokio, eta, beraz, okerra da, nik kultura besterik ez baitut antolatzen. %5 horri buruz ari nintzen, ordea. Etorri da pandemia, eta jipoia jaso dugu denok, bai beheko estamentuan gaudenok, bai ongi bizi diren kultur eragileek ere, zeren eta batzuk bapo bizi baitira kulturaren kontura. Ez naiz artista ezagunei buruz ari, hainbat egituraz baizik, izan argitaletxeak, izan diskografikoak eta beste. Dirua hortxe dabil, sortzailearen eskuetara heldu gabe, ordea.\n"Hobe dugu klase kontzientzia eduki; sortzaileok langile gara, eta langileok batera jokatu behar dugu, batak besteari lehia egin gabe”\nArgitaletxeak eta diskografikoak aipatu dituzu, baina, haiek esan dutenez, pandemia honek egoera gorrian jarri ditu.\nBehar bada ez direlako beren buruei eusteko gauza. Hori bestelako afera bat da, nola egin behar dugun lan guk, sortzaileok, eta nola egin behar duten lan argitaletxeek. Zenbait proiektu mantentzerik ez dago. Oro har, jendeak badaki proiektu bati bi urtean eutsiz gero, bidea egingo duela. Bost urtean eutsiz gero, orduan eta segurtasun handiagoa, nahiz geroago ere gerta daitezkeen katastrofeak. Gure sektoreari dagokigunez, ordea, egunean egunekoarekin bizi gara, hala txikiok, nola handiak. Ez denak, baina bai bat baino gehiago.\nZergatik gertatzen da egunean egunekoarekin bizitze hori?\nKulturgintzan ez dagoelako epe ertaineko bisiorik. Batzuk berrogeitaka liburu argitaratzen tematuta bizi dira, diru-laguntza jaso eta urtea igaro ahal izateko, ondoko urtean jokaldi berdina egiteko. Gurpil zoro hori, alegia. Baina gauza ez da horrela, argitaletxeek proiekzio handieneko liburuak argitaratu behar dituzte, bidea egingo dutenak, atzerriko hizkuntzetara itzuliko direnak. Epe motzeko bisioak ez garamatza inora. Egiaz editatu behar da. Inprimatzea eta argitaratzea ez da aski. Bisioa behar da. Bestalde, jendeak ez dio kulturari garrantzirik ematen, eta horrek ere ez du batere laguntzen.\nBaina diskurtsoak besterik dio, kultura gauza premiazkoa dugula, beharrezkoa.\nBai, diskurtsoa bai, baina diskurtsoaren araberako politikarik ez da egiten, hitzetan esaten dena ez da errealitate normatibora ekartzen, eta horrela alferrik da. Badago soluziorik, jakina, baina ez da epe motzekoa. Aldiz, zer nahi dute politikariek? Argazkia. Lau urte, edo bi, justifikatzeko balioko dion irudia. Politikariak hazia erein behar du, jakinda beste batek, hemendik hamar edo hamabost urtera, jasoko duela uzta. Horretan ez dira saiatzen politikariak, ez kultur arduradunak.\nZer diozu Europatik etortzekoak diren funtsen gainean? Helduko ote dira kulturara?\nHorretaz den bezainbatean, oso momentu gozoan gaude, europar agendan kultura ageri delako: proiektuak ondo egiteko garaian gaude. Bestalde, Unescoren garapen jasangarriko helburuen agendan ere bitarteko garrantzizkotzat jotzen da kultura, gizarteari emozionalki eusteko, eta, hori ez ezik, baita, adibidez, pobreziaren kontra borrokatzeko tresna izateko ere. Kultura ez da, bakarrik, ondo pasatzeko gauza. Hori ere bada, baina, ororen gainetik, osasuna bezain inportante kontsideratu beharko genuke. Kultura, alegia. Borroka egin behar dugu gure gobernu eta administrazioek lan egin dezaten gizartea kontzientziarazteko, eta hori ez da lege edo araudi bat osatuz lortzen. Doako osasun zerbitzuak izatea oso da inportantea, baina hori bezain inportantea da haurrak komikia doan irakurtzeko aukera izatea. Kulturara doako sarbidea izan behar du haurrak.\nKultur langileak ere doan egin behar du lan?\nEz, haurrak kulturara doako sarbidea izateak ez du esan nahi guk musutruk lan egin behar dugunik. Edo subentzionatuta. Izan ere, horixe aditu behar izaten dugu askotan, subentzionatuta bizi garela. Aurten, eta iaz, behintzat, aldatu da diskurtso hori, edo ez da aditu. Kalera irten gara sortzaileak, protestan edota laguntza eske, eta, behingoarren, inork ez digu esan subentzionatuta gaudela. Momentua ez da aldrebesa: gizartea ez dago ados, baina ez dago gure kontra; Europako agendak tartea egin dio kulturari, eta horrek dirua esan nahi du; kulturaren bidez klima aldaketaren kontrako borrokari laguntzen diogula ere aditu dugu… Gauza asko da kultura, eta gauza asko egin daitezke kulturaren bidez.\nOraindik orain aurtengo kultur aurrikuspenak egiten jardun dute zenbait hedabidetan. Haien kultura zen atzerriko musika taldearen kontzertua, dantza konpainia sonatuaren saioa, edota halako artistaren erakusketa handia.\nHorrek ez dio laguntzen hemengo sortzaileari, izan idazle, musikari, ilustratzaile, teknikari. Ez dio laguntzen antzokiko garbitzaileari ere. Ikuskizunaren kultur ikuspegia dugu. Espektakulua. Askok ez ditu bereizten aisia eta kultura. Politikariek ere ez, askotan. Eta bien artean bada marra; marra fina, nahi baduzu. Ikuskizunak ere balio du, akabo, bada!, baina ikuskizuna eta kultura ez dira sinonimo. Jende asko kulturaren alde ari dira lanean, ez ikuskizunaren alde. Lege markoari begiratuz gero, artistak dira kulturaren ardatz. Eta zein dira artistak? Bada, aktore-aktoresa eta musikariak. Ez teknikariak, adibidez, nahiz zinema munduko teknikariek artista bezala kotizatzen duten.\nZergatik asmatu dute plazara irteten teknikari horiek, eta ez dira plazaratu, adibidez, ilustratzaile eta idazleak?\nTeknikariak oso ondo mugitu dira kolektiboki. Administrazioari soluzioak eskatu behar dizkiogu, jakina baietz, baina geure artean ere hausnar egin behar dugu, eta kolektibizatu: nor bere gisara ibili gabe, denok batera jo behar dugu, baina transbertsalki, zeren eta, liburugintzan, adibidez, idazleak eta argitaletxeak ez dute interes bera. Politikariek zer egiten dute? Denak liburuaren zaku berean sartu eta kito! Ez, transbertsalki egin behar dugu lan. Idazle eta ilustratzaileok, adibidez, errazago egingo dugu bat musikariekin, argitaletxearekin baino. Gu langile gara, besteren konturakoak batzuk, geure konturakoak gehienak; autonomo, alegia, geure buruak enplegatu eta bizirauten dugunok. Legeriak ez du horrelakorik jasotzen, eta oker hori zuzentzeko batu egin behar gara.\nTeknikariak batu diren moduan, alegia.\nTeknikariak ez dira zirristi-zarrasta ibili, badakite langile direla, emanaldirik antolatu ezik ez dutela lanik. Gure arazoa da, ordea, profesional autonomo izaeraren aurretik, gure bokazioa lehenesten dugula. Alabaina, jakin behar dugu guk geure lana merkaturatzen dugunean, baten bat dirua irabazten ari dela. Eman dezagun, dena delako erakusketa bat, adiskidearen tabernan. “Adiskidea dut, nola kobratuko diot, bada!”. Ondo da, ez kobratu, baina nola-halako trukea egin, zeren eta erakusketa horrek zerbait itzuliko dio tabernariari. Batean, diruz; beste batean, publizitatez, edo auskalo. Teknikariak, beraz, kalera irten dira, eta gu ez, ez dugulako geure buruetan sinesten, ezta egiten dugun horretan ere.\nEz, eta hiru bide ditugu zulo horretatik ateratzeko. Lehenik, geure buruetatik hasi behar dugu: informazioa behar dugu, informatuta egon behar dugu. Ez, bakarrik, nola egin behar dugun lan, baizik eta nola dagoen merkatua, eta, horretarako, nahitaezkoa da gure arteko komunikazioa. Aldiz, bakarrik lan egiten ohituta gaude, bakarrik pentsatzen, geure buruarekin komunikatzen. Muga hori hautsi behar da. Bigarren, etengabeko prestakuntza behar dugu, merkatariaren erremintak zein diren jakin behar dugu.\nBai. Merkatuaren tresna ohikoak: aurrekontuak, kontratuak, lanen balioa, nola mugitzen den sektorea… Horien jakinaren gainean bizi behar dugu. Enkarguak betetzea ez da nahikoa, zeure etxearen errenta ordaintzeko lain diru eduki nahi baduzu, saiatu beharra izango duzu. Informazioa behar dugu, eta formazioa. Gainera, oso sortzaile garenez, jakin-min handia dugu, baina lanbideari dagozkion jakingarriak ere barneratu behar ditugu. Dena ez da “sortu, asmatu, idatzi, marraztu, musika jo”. Besterik behar da itxuraz eta duin bizi ahal izateko. Alegia, profesionala izateko baitezpadakoak zaizkion tresnak ere ezagutu eta baliatu behar ditu.\nSortu ez besterik behar duela esan duzu...\nDudarik ez izan. Esate baterako, kideekin konektatuta egon behar du, oso garrantzizkoa da kolektibitatea, eta, horrekin batera, hobeko du klase kontzientzia eduki. Sortzaileok langile gara, eta langileok batera jokatu behar dugu, batak besteari lehia egin gabe. Geure izenean hitz egiteko, kolektiboa osatu behar dugu, antolatu, elkarteak osatu, haiek baitira solaskideak, ez indibiduo edo norbanakoak. Sortzaileon afera dugu hori, antolatzea. Norekin hitz egiten du Administrazioak? Ordezkaritza bat duen entitatearekin. Hortaz, ahaldundu beharrean gaude, eta, adibidez, egile eskubide zuzenen alde borrokatu patronalaren kontra, tarteko akordioak lor ditzagun.\nEta nork ekingo dio egiteko horri?\nZera bat esango dizut: kultur sortzaileok ez gara errekuperatu 2008ko krisitik. Nik hamar urte ere badaramatzat lan honetan, kultur abokatutzan eta aktibismoan, eta egia da duela bizpahiru urtetik hona jendea kontzientziatuago ikusi dudala, elkartzeko gogoz, sindikatua osatzeko nahi eta ezinean. Eta pandemia egoeran ere jendeak aurrera egin nahi duela ikusi dut. Sortzaileok badugu kezka, baina kezkaz gain lan jakin bat egin behar da aurrera egiteko.\nZer diozu artistaren estatutuaz? Espainiako Gobernuak bazuen asmorik, eta Eusko Legebiltzarrean ere proposamenen bat lantzen ari ote diren aditu da berrikitan...\nArtistaren estatutua… Hasteko, esan behar da dena delako estatutu hori garatzeko bideorria markatu zuela espainiar gobernuak, zenbait aholku eta gomendio idatzian jarriz. Hala ere, estatutu horrek ez du “artista” izena aipatzen, “Sortzailearen eta kulturaren profesionalaren estatutua” baizik. Eta hori oso inportantea da, sektorearen espezifikotasuna onartzen baitute lehen aldiz, hau da, sortzen ez ezik, inguruan lan egiten duten guztien izaera. Gainera, dena delako estatutu hori pertsona fisiko indibidualei zuzenduta dago, besteren konturako langileei nahiz autonomoei. Zenbait kolektibo kanpo gelditu dira –patronala, besteak beste–, baina, paradoxikoki, estatutua negoziatzen ari diren mahai sektorialetan presente daude patronalak! Eta hori arazo galanta iruditzen zait.\nZure ustez, patronalak ez luke behar mahai horietan?\nKontratatzaile diren aldetik, haien egoera ere aldatu egingo da. Hori egia da. Orain ari diren moduan, aski korapilo, konplikazio eta burokrazia gainditu behar dute, eta estatutuak koska horiek leuntzen ere lagunduko du. Azkenaz beste, estatutua lege multzo bat da, eta, honenbestez, kultura ez ezik, ogasuna, gizarte segurantza, lana eta beste zenbait arlo ere kontenplatu behar ditu. Gehienak espainiar estatuari dagozkion neurri edota erabakiak izango dira, baina, beste batzuk, aldiz, EAEn eta Nafarroan onartu ahal direla iruditzen zait. Eta, onartuz gero, segurtasun juridiko ez txikia izango genuke sortzaileok, zeren eta orain segurtasun hori gabe baikaude, linbo batean. Legeak gauzak era jakin batera egin behar direla esateak ez du esan nahi legea ezin aldatuzkoa dela! Lan egin beharko dugu legea aldatzeko! Eta, horretarako, merkatua ezagutu behar da. Dena ez da, besterik gabe, epaiketara jotzea!\n“Gizarte errekonozimenduari dagokionez, piramidearen beherenean dago kultura. ‘Nekazaritza, inportantea da, gero! Edota industria, behar-beharrezkoa zaigu!’. Eta kultura ere haiek bezain garrantzizkoa da, baina gizartean ez da horrelakorik aditzen. Gure hobby-tzat hartzen dute, ez dute gure lanaren balioa aintzatesten, ez gaituzte gu, profesional garenok ere, inola ere kontsideratzen”.\n“Hezkuntzatik abiatu eta aldatu behar da ikusmoldea. Humanitateei ez bazaie inportantziarik ematen, nola emango zaio, bada, garrantzia, praktika artistikoari!? Nire ustez, administrazioak ere badu hor esatekorik franko, haren praktikak ez baitira, askotan, batere egokiak, ezta eredugarriak ere, nahiz eta diskurtso mailan kulturaren alde ari diren beti”.\n“Kulturaren egoera bestelakoa da Europan. Ez herrialde guztietan ere, baina batzuetan besteetan baino zainduago dago. Frantziaren marko eta normatiba legala ikusiko bagenu, esate baterako, berehalakoan nahiko genuke guretzat, nahiz hura ere ez den perfektua eta, hain zuzen, horregatixe ari dira zuzendu eta hobetu nahian”.\n“Argazkiak eta marrazkiak egiten ditut, eta ekitaldiak kudeatzen, kultur sektorea profesionalizatzeko lan egiten, ilustratzaileen Mazoka azoka antolatzen, ilustratzaileen mundua bisibilizatzeko. Ilustratzaileen lana nonahi ageri da: liburu, aldizkari, kale, semaforo nahiz etxeen diseinuetan. Hala ere, gizarteak ez du haien lana ezagutzen, eta ezagutzen ez duenez, errespetatu ere ez. Mazokak huts hori zuzendu nahi du”.\nKanal hauetan artxibatua: Kultura | Politika kulturalak | Amurrio


«Pisu jaurtilari on batek zango azkarrak eta teknika ona behar ditu»\n07 otsaila, 2014 Aleak PDF-n 804\nAne Torresek (Ordizia, 1999) odolean darama atletismoa: bere aitak gorako jauzia egin zuen Ordiziako Txindoki taldean eta ahizpak pisu jaurtiketa egiten du talde berean.\nZergatik pisu jaurtilari?\nAitak atletismoa egiten zuen, baina ahizpa hasi zenean zaletu nintzen. Ni baino hiru urte zaharragoa da eta Alba du izena. Pisu jaurtiketa egiten du, maila ona du eta gustura aritzen da. Hori ikusita, nik ere pisu jaurtiketa egitea erabaki nuen. Egun, biok lehiatzen dugu.\nEz al dituzu atletismoaren beste modalitate batzuk probatu?\nEz. Hau oso gustuko dut. Hasieran ez nuen asmatzen eta ilusioa galtzekotan egon nintzen. Baina utzi beharrean, ahal nuen gogorren entrenatzea erabaki nuen.\nZein txapelketa irabazi dituzu orain arte?\nGipuzkoakoa eta Euskadikoa. Aurten Gipuzkoakoa bakarrik antolatu dute eta bai aire librean eta bai pistan nagusitu egin naiz. Espainiako taldekako txapelketa irabazi nuen, Euskadiko selekzioarekin.\nKadete mailako Euskadiko errekorra zurea da.\nHala da, baina oraindik hobetu beharra dut. Nire marka 12 metro eta 29 zentimetrokoa da. Egun hiru kiloko bola botatzen dut, baina senior mailara heltzen naizenean lau kilokoa botako dut.\nEspainiako errekorra urruti al duzu?\nEz dakit, eta ez zait inporta. Nire helburua Espainiako txapelketa irabaztea da. Martxoaren 15ean pistakoa jokatuko dugu, Antequeran (Malaga), eta uztailean aire librekoa, Huelvan.\nKirol zaila al da?\nEz da zaila, baina oraindik teknika ez dut behar bezala menperatzen. Entrenatzaileak bola jaurtitzeko gogo gehiegi dudala esaten dit, burua azkarregi mugitzen dudala.\nZein dohain behar ditu pisu jaurtilari on batek?\nZango azkarrak eta teknika ona behar dira.\nOrdizian atletismo zaletasun handia dago. Txindoki taldeak lan ona egiten duen seinale.\nHala da. Pisu jaurtilariak, adibidez, zazpi bat gara. Hodei Lopez da gure entrenatzailea, eta oso gustura gaude berarekin.\nBeste kirol batzuk probatu al dituzu?\nFutbolean ere jokatzen dut, Ordiziako taldean. Euskarri postuan jokatzen dut, atzelarien eta erdilarien artean. Bi kiroletan jarraitzeko asmoa dut.\n« Otsailaren 5ean jaioak\n«Txakolin bereziak besteak baino denbora gehiago irauten du» »


Nafarroako metalgintzako patronalak lan erreformaren aldeko apustuan berresten dira | LAB SINDIKATUA\nIndustria Metalgintza Nafarroako metalgintzako patronalak lan erreformaren aldeko apustuan berresten dira\nNafarroako metalgintzako patronalak lan erreformaren aldeko apustuan berresten dira\nNafarroako metalgintzako patronalak, handiak zein txikiak, ez ditu bere asmoak ezkutatzen. Beraiek, euren proposamenetan dioten bezala: "1.- Soldaten geldotzea, 2.- Lanaldiaren igoera (8 ordu), 3. -Malgutasun gehiago".\nPatronal honentzat, egungo metalgintzako hitzarmena enpresen lehiakortasunerako oztopo bat da. Hau da, egungo hitzarmena arazo bat da. Zaragoza, Soria edota Errioxarekin alderatuta, garestiagoak omen gara. Hauekin berdintzeko bidean urratsak emateko garaia iritsi dela uste dute. Halako diagnostikoa eginda, konponbidea erraza da: enpresen lehiakortasuna langileen prekarizaziotik etorriko da, azken batean, langileen kontura. Eta LABek bere buruari galdetzen dio: Alemaniak, edota Suediak, Austriak, Dinamarkak, Noruegak, eta abar luze batek, guk baino soldata altuagoak dauzkate, norbaitek zalantzan jartzen al du herrialde horien metalgintzako enpresak lehiakorrak direnik? Inork ez. Beno bai, Nafarroako metalgintzako patronalak. Eta hori da gure zoritxarra, halako patronalarekin holako proposamenak. Gehiago lan egin eta gutxiago irabazi. Horretarako, KPIrekiko inolako loturarik ez duten soldata igoera ziztrinak eskaintzen dizkigute, 8 orduko lanaldiaren igoera, antzinatasunaren ezabaketa, behin-behineko ezintasunagatiko osagarriak kentzea…\nHau guztia lortu ahal izateko, lan erreformaren aldeko apustuan berresten dira, enpresetan hitzarmena ez betetzeko prozedurak erraztuz. Halaber, Nafarroako patronalarentzat Estatu mailako akordioak lehentasuna dauka, soilik Nafarroan negoziatu daitekeelako han negoziatzen ez dena. Hau da, nahiago dute Nafarroan negoziatu baino, Madrilen negoziatzea, ziur asko honelaxe merkeago aterako zaiela jakin dakitelako.\nAipamen berezia merezi du kontratazio berrientzat sortu nahi duten peoi kategoria berriak. Hau gauzatuz gero, langile berriek 5 urtez 3.000 € gutxiago kobratuko lukete oraingo langileekin alderatuta, lan berbera egin arren. Kalitatezko enplegua suntsitu eta, bere ordez, zabor enplegua sustatu nahi dute.\nLaburbilduz, Nafarroako metalgintzako patronalek aurkeztu dizkiguten plataformek langabezia, desberdintasuna eta prekarietate gehiago baino ez dituzte ekarriko, hain zuzen ere, inoiz baino beharrezkoagoa denean enpleguaren alde eta aberastasuna era justuan banatzeko neurriak hartzea. Hau guztia, gutxi batzuen dibidendoak handitzeko eta esku bakar batzutan jartzeko denok sortzen dugun aberastasuna. Patronalaren diru-goseak ez dauka mugarik. Onartezina da.\nLABen iritziz, planteamendu hauek erabat onartezinak dira, basakeria hutsa. LABek, egoera hau saihesteko asmoz, bere esku dagoen guztia egiteko konpromiso irmoa adierazi nahi du.


Pierre Louis Dulong - Wikipedia, entziklopedia askea.\nRouen, 1785eko otsailaren 12a\nParis, 1838ko uztailaren 19a (53 urte)\nfisikaria, kimikaria eta katedraduna\nPierre Louis Dulong (Rouen, 1785 - Paris, 1838) frantziar fisikari eta kimikaria izan zen.\n1812. urtean nitrogeno kloruroa aurkitu zuen, eta geroago, azido hipofosforosoa. 1819an, Alexis Thérèse Petit frantses fisikariarekin egin zituen neurketen ondoren, bien izena daraman legea azaldu zuen. Dulongek, halaber, gasen errefrakzio-indizeak eta hainbat gasetan hotsak duen lastertasuna zehaztu zituen. Katetometroa eta pisu-termometro bat asmatu zituen.\nWikimedia Commonsen badira fitxategi gehiago, gai hau dutenak: Pierre Louis Dulong


Untxia: errezeta ezberdinak etxean egiteko | Consumer\nUntxia: errezeta ezberdinak etxean egiteko\nUntxi-haragia prestatzeko modu asko daude, baita gisatua ere, kaneloietatik hanburgesetaraino\nUntxiaren haragiak sukaldaritza-prestakin ugari onartzen ditu, plater nagusia: barbakoan erre daiteke, saltsan prestatu, gisatu batean, eta patatekin eta espeziekin labean sartu. Paella batean edo pasta salteatu batean ere sar daiteke. Pateak eta pastelak ere egin daitezke, haragia eta gibela erabiliz. Baina artikulu honek alde batera uzten ditu errezeta tradizionalenak untxiarekin, eta beste hiru proposatzen ditu, etxean egiteko errazak eta oso errazak.\nUntxia baratxuriarekin da errezetarik ezagunena: baratxuria eta perrexil xehatua, oliba-olio txorrotada bat, ardo zuria, gatza... Oso aberatsa! Eta beste asko ere bai: zenbat eta helduagoa izan alea, orduan eta elaborazio gehiago egin daitezke, adibidez, egosita egositako gisatu bat prestatzeko. Hala ere, errezeta klasikoez gain, untxia egiteko hiru modu proposatzen dira jarraian, bai helduentzat bai haurrentzat.\nKaneloiak untxi gisatuzko haragiarekin\nGarrantzitsua da sukaldean antolatzen jakitea eta etxean soberan dagoen janaria aprobetxatzeko errezetak izatea, alferrik gal ez dadin. Hori lortzeko modurik baliagarrienetako bat, jan gabe geratu den betegarriak prestatzea da. Kasu honetan, plater bat azaltzen da, piezaren bat soberan duen untxi-gisatu bat dagoenean: kaneloi aberatsak perretxikoekin eta velouté.\nLehenik, gisatua pixka bat berotu behar da, eta salda pixka bat gehitu arina gera dadin. Kendu lapikoa sutatik, untxi-zatiak erretilu batera atera eta zain utzi. Ondoren, iragazi salda eta gorde egositako barazkiak alde batetik eta gisatuaren salda beste batetik.\nGero, untxiaren haragia eskuekin xehatu behar da, eta, horretarako, gatzaren barazkiekin nahastu behar da, eta, nahi izanez gero, gazta birrindu pixka batekin eta perretxiko salteatuekin. Nahasketa horrekin, kaneloien hodiak bete eta labe-erretilu batean jartzen dira.\nBeste alde batetik, jarri egositako saldaren salda minutu batzuez irakin pixka batekin, gurin-koilarakada pare batekin eta txokolate-ontza batekin (% 65 kakao). Saltsa lotu ondoren, kolore ikusgarriarekin, gatza bota. Kaneloietara bost minutuko labe-kolpe bat ematen zaie 200 ºc-tan, eta, nahi izanez gero, gainetik gazta birrindu pixka batekin gainerre daitezke. Gisatuarekin lotutako saltsarekin zerbitzatzen dira.\nOso modu dibertigarria eta osasungarria da untxi-izterrak jatea, eta, horretarako, oilasko hegalaburrak barbakoan prestatzeko errezeta klasikoa. Ikusgarria izan dadin, etxeko barbakoa saltsa prestatu beharko da. Horrela, zaporerik gustukoena, gozoa edo ketua eman ahal izango zaio. Untxi haragiaren haragia primeran ateratzen da.\nPoltsa batean, irabiagailu baten laguntzarekin, marinatzeko saltsa prestatzen da. Horretarako, baratxuri-ale pare bat txikitu behar da, eta nahastu bi edo hiru koilarakada lore-ezti leun, kalitate oneko ziape-koilarakada bat, koilarakadatxo bat piperrauts, baso erdi garagardo, baso erdi garagardo, eta gatz ketua pixka bat. Untxi-opilburuak nahasi egiten dituzte nahasketa horrekin, eta hozkailuan sartzen dira ordubetez.\nBehin marinatu ondoren, berotu labea 200 ºc-an, eta sartu untxi-opiltxoak saltsarekin, baina kendu pixka bat, platerean gehiegi egon ez dadin. Haragia alde batetik gorritzen denean, 10 minututan buelta ematen zaio, untxia zati guztietan berdin kozinatzeko. Beste edalontzi bat gehitu, malta bikoitza, eta utzi beste 20 edo 30 minutu betetzen, labearen eta untxi-kantitatearen arabera.\nBehin sutan eginda, erre egiten dira egositako zukuak, desglasatu eta ligatu saltsa arina eta krematsua gera dadin.\nUntxi-hanburgesak, familia osokoak\nEtxeko hanburgesak etxean jatea gustatzen zaie. Janari lasterreko establezimenduek duten ospe txarra alde batera utzita, errezeta hau, etxean egiten bada eta kalitatezko osagaiekin, dieta osasungarri ugari ematen du. Kasu horretan, untxiari untxia kentzeko eskatu behar zaio, eta pikagailutik pasatu, kalitatezko haragia lortzeko.\nLehenik, zuritu eta xehatu baratxuri-ale bat, perrexil-hosto batzuekin batera. Bestalde, ogi-mami handi bat esnetan beratzen da, masa krematsua sortzeko. Eta, ondoren, untxi xehatuaren haragia eta hirugihar puskatu bat nahasten dira makinan, baratxuri-hortza, perrexila eta esne-masa eta ogia. Nahastu eta gatza eta piperbeltza bota. Gero, nahasketa zortzi zatitan banatu eta mini hanburgesak osatzen dira.\nHanburgesak sagarrarekin eta tipularekin alderatuko dira. Horretarako, sagarrak zuritu eta zati erregularretan mozten dira. Tipula zerrendetan ere moztu. Zartagin antiitsasgarri batean, tipula-zatitxoak oliba-olio pare batekin salteatzen dira eta, gorritzen hasten direnean, sagar zatitua gehitzen zaio, guztiari gatz apur bat eta azukre pixka bat ematen zaizkio eta 10 minutuz su txikian prestatzen uzten da.\nHanburgesak itsaspenaren aurkako gainazal batean prestatuko dira, zartagin batean edo sukaldeko plantxa batean, olio tanta batzuekin. Egosi su ertainean, alde bakoitzean hiru minutuz. Bien bitartean, hanburgerren opiltxoak ireki, barruan bero-ukitu batez edo zartagin batez igurtzi, hanburgerra jarri, eta, gainean, saguilu-opiltxoak ireki.\nharagi janaria prestatu untxi


Argitaratua: 2016-06-08 10:04\nArgitaratua: 2016-06-08 08:29\nArgitaratua: 2016-06-02 15:01\nJairo Berbel kazetari elgoibartarrak bere lehen eleberria, Siempre. La leyenda de la pecosa de ojos verdes, aurkeztu du Quiton (Ekuador) 300 lagunen aurrean. Yulexi Carolina Chevezen bizitza eta ametsak kontatzen ditu bertan.\nArgitaratua: 2016-06-02 12:30\nSinuose elkarteak Hellgoibarko IV. Metal gaua antolatu du. Legen Beltza eta In Thousand Lakes taldeek kontzertua eskainiko dute Maalako parkean, barixakuan (ekainak 3). Metal gauaren harira, Unai Endemaño argazkilariaren erakusketa ere prestatu dute.\nArgitaratua: 2016-06-02 11:16\nBi auto erre dira gaur goizaldean, 02:00ak inguruan, San Roke kalean.\nArgitaratua: 2016-06-01 17:20\nDebemen Debabarreneko Landa Garapen elkarteak jakinarazi duenez, Bizkaia, Gipuzkoa eta Arabako landa eremuak sustatu eta garatzeko laguntza ekonomikoen deialdia martxan dago.\nArgitaratua: 2016-06-01 14:05\n2016ko Teknologia Aurreratuko Berrikuntza Sari Nazionalak banatu dituzte gaur, Makina-erremintaren Biurteko Azokan (BIEMH). Sarien 12. edizio honetan hamalau proiektu izan dira lehian hiru sailetan eta DanobatGroup saritu dute Berrikuntza 4.0 kontzeptuak fabrikazio aurreratuko sistemen txertatzen izeneko sailean.\nArgitaratua: 2016-05-31 15:28\nUdako Txokoen luzapena eskainiko du irailean Atxutxiamaikak, Elgoibarko Izarra Euskaltzaleon Topaguneko aisialdi taldeak. Ekainaren 1etik ekainaren 10era egongo da izena emateko aukera.\nArgitaratua: 2016-05-31 13:50\nElgoibarko Igeriketa Eguna egin zuten zapatuan Olaizaga kiroldegian eta 180 igerilarik hartu zuten parte Elgoibarko Igeriketa Taldeak antolatutako proba eta jolasetan.\nArgitaratua: 2016-05-31 10:34\nEspainiako Erreminta-Makina Egileen Elkarteak (AFM) sustatuta, Elgoibarren eratu dute Espainiako Mekanizazio eta Transformazio Metalmekanikoaren Elkartea (AFMEC). Mekanizazioan, galdaragintzan eta metala eraldatzen lan egiten duten enpresak batu eta horiei zerbitzuak eskaintzeko batu dira.


admin | Pantaila Txikian\nEgilearen artxiboa: admin\n1×03: Txikitako marrazkiak\nTxikitako marrazki bizidunen errepaso nostalgikoa ekarri dizuet oraingoan.\nKategoria Sailkatu gabea 2016-11-04 egilea admin.\n1×02: Nola bizi seriezale amorratu batekin\nSeriezale amorratuoi atal bat bestearen jarraian ikusteko egun osoa etxetik atera gabe egotea normala iruditzen zaigu. Baita lagunekin edo familiakoekin genituen hitzorduei uko egitea ere, asteko atalari hutsik egin nahi ez diogulako. Edo gure telesail gustukoenak Emmy saria eramango duen ala ez jakiteko gau-pasa luzeak egitea.\nGuretzat “naturala” da, baina gurekin bizi den jendearentzat, –eta demagun 20 telesail batera ikusten ez dituztenentzat (hemendik aurrera “jende arrunta” deituko diegu)– zerbait arraroa edo ezohikoa da. Kondairak dio seriezaleak eta pertsona arruntak bizi litezkeela elkarrekin, badirela zenbait kasu munduan. Ez da erraza, baina ba omen daude.\nZaletasun kontrolaezin hori jasan behar duzuenon tokian jartzen saiatuko naiz, eta bide batez, ea gai zareten gure bitxikeriak ulertzen.\n-Asteko egunik okerrena, guretzat onena… “Azkenean iritsi da astelehena”.\n–“Beste atal bat eta banoa lotara…”.\n– Elkarrekin ikusten duzuen telesail baten atala, bakarrik ikustea desleialtzat hartuko da.\n– Jarrai ezazu (gutxienez) ikusten dugun telesail bat, elkarrizketetatik kanpo geratu nahi ez baduzu behintzat\nKategoria Sailkatu gabea 2016-10-11 egilea admin.


Sinadurak bilduta, herri galdeketa egingo dute Beizaman, azaroaren 5ean | El Diario Vasco\nCosta UrolaSinadurak bilduta, herri galdeketa egingo dute Beizaman, azaroaren 5ean\nSinadurak bilduta, herri galdeketa egingo dute Beizaman, azaroaren 5ean\nSinadura bilketa festa giroan ospatu zuten. / BET\nE.A. BEIZAMA. Sábado, 7 octubre 2017, 00:19\nIndependentziaren inguruko herri galdeketa egingo dute azaroaren 5ean, Beizaman. Beizamak erabaki taldeko kideek azken hilabetean sinadura biltzen aritu ostean, ziurtagiria aurkeztu zieten igandean herriko udal ordezkariei. Guztira, 58 lagunek egin dute herri galdeketarekin bat; erroldaren %50 inguruk, hain zuzen ere. 160 biztanle ditu erroldatuta Beizamak eta bozka emateko aukera 16 urtetik gorakoek izan dute.\nLehen urratsa eman ostean, galdeketa prestatzeari ekingo diote datozen egunetan. Estreinako ekitaldi hau ere festa giroan ospatu zuten beizamarrek eta argazkia atera ostean, hamaiketakoarekin amaitu zuten ekitaldia.\nIrailaren hasieran egin zuen aurkezpena Beizamak erabaki taldeak. Herritar talde bat bildu zen «Euskal Herriko beste herrietan eman diren erabakitzeko eskubideari buruzko prozesu partehartzaileak Beizaman» gauzatzeko asmoarekin eta data ere ipini zioten galdeketari: azaroaren 5a. Galdeketa gauzatzeko ekimen hori «irekia eta anitza» izatea nahi dutela ere adierazi zuten, «herritar gehienon iri-tzien islada izatea, denon parte-hartzean oinarrituta».\nAurrera begira, herritarrak animatu nahi dituzte azaroaren 5ean «botoa ematera».\nZumaiaraino bidegorria amaitzeko eskatuz bilera irekia izango da astelehenean Berrikuntzekin dator gaur Errezilgo V. Sagardo txapelketa


Esker onez - - Maxixatzen.eus\nMailu Irizar 2019-07-28 09:13\nMailu Irizarrek uztaileko Maxixatzen aldizkarirako egindako iritzi artikulua: 'Esker onez'. Irakurri:\nIa urtebete pasatu da txupinazoa bota genuenetik. Egia esan, oso polita eta hunkigarria izan ziren unea bera, aurreko omenaldia eta ingurukoengandik jaso genuen babesa eta maitasuna. Egun haietan aipatu genituen familia, lagunak eta hainbat talde, baina gaur, Maxixatzenek eskaintzen didan leiho honetan, bereziki eskertu nahi nituzke euskararekiko jarreraz gain bizitzarako hain baliagarriak izan ditudan balioak eman dizkidatelako.\nFamilia aipatuko nuke, hasteko. Gure etxean euskaraz bizi gara, noski, baina euskararekin batera mundu ikuskera bat ere jaso dugu: baserri giroari lotua, emakumeon historia eredutzat duena, elkarlana baloratzen duena… Etxean, bestalde, ahizparen eskutik bizi izan nuen Maxixatzenen sorrera eta ahizparen eskutik izan dut Topaguneareni edota euskal komunikabideei lotutako proiektuen berri ere.\nKuadrillak ere izan du eragina. Festarik festa ibilitakoak gara, eta askotan Eganen atzetik; ingelesez sorturiko zenbat abesti euskaratu ote zituzten! Guk behintzat majo gozatu genuen! Kotxean Benito eta plazan Egan… Hori baino plan hoberik!\nLankideak ere aipatu behar ditut. 32 urte daramatzat Floreagan lanean, eta, askok aitortu ez arren, oso garbi dut zer-nolako lana egiten dugun euskararen, euskalduntzearen eta euskal kulturaren alde. Ikastetxean ikasi dut ikasleak hezkuntza proiektuaren erdigunean jartzen eta horren arabera lan egiten (ezarri berri dugun konfiantzaren pedagogia horren azken adierazgarri), baina betiere euskaratik eta euskaraz.\nEskerrak eman nahi dizkiot Maxux Rekalderi ere. Maxuxek bospasei lagun gonbidatu gintuen Agenda Latinoamerikarra itzultzera, eta urte batzuetan horretan aritu ginen udaran. Zenbat ikasi genuen herri mugimenduei, pobreziara eramandako herrialdeei, ekonomiaren botereari, herri indigena eta emakumeon borrokei eta abarri buruz!\nGogoan ditut, halaber, euskararen etorkizunerako ezinbesteko proiektuak zirela sinetsita herrian sortu genituen Egunkariaren eta Berriaren aldeko batzordeak. Han ulertu nuen lan eta ekintza txiki askok proiektu handi bat sortzen dutela eta bakoitzaren ekarpena ezinbestekoa dela.\nErniarraitzek ere izan du eragina. Bertsozale batentzat aparteko aukera da horrelako talde batean parte hartzea. Pribilegioa da hala nola Lazkano, Gorrotxategi eta Laxaroren ahotik bertsolaritzaren historia zuzenean ezagutzea, hain xume eta hain ondo kontatua. Eta pribilegioa lan horretan Ixabelekin eta bertsolari gazteekin aritzea.\nEra berean, ez nuke amaitu nahi Sahatsa Dantza Taldea aipatu gabe. Etxean jasotakoaz aparte, Sahatsakoa izan zen euskal kulturarekin izan nuen lehenbiziko lotura. Gozatu nuenaz gain, taldeari eskertu behar diot euskal kulturara hainbeste hurbildu izana: dantzak, doinuak, jantziak, ohiturak, musika tresnak… Ia dena zen berri eta gozagarri 15 urteko gazte batentzat. Han ikasi nuen, neurri handi batean, herrigintzan, taldean lan egiten eta lorpen txiki bakoitza baloratzen.\nEgia da zorte izugarria izan dudala nire ibilbidean. Xamar, Joxerra Garzia… euskal kulturan erreferente den jendea ezagutzeko eta beraiengandik ikasteko aukera izan dut. Zerrenda luza nezake, Elkarri, elizako taldeak edota Gutxitasuna duten Pertsonen Kristau Anaidia aipatuz. Denetan ikasi dut ikaragarri. Eta, azkenik, besarkada eta eskerrik beroena gure lana baloratu eta txupinera izateko proposatu gintuztenei. Mila esker eta besarkada handi bat noiz edo noiz kide izan eta gaur egun zaituztedan guzti-guztioi… Oraindik ere prest eta gogoz nauzue ikasten jarraitzeko eta zuekin lanean aritzeko.


Philippe Leclerc de Hautecloque - Wikipedia, entziklopedia askea.\nBelloy-Saint-Léonard, 1902ko azaroaren 22a\nBexar, 1947ko azaroaren 28a (45 urte)\nGeneral Leclerc's aviation accident (en) : abiazio-istripua\nRenauld de Chaumont-Quitry (en) (koinatu)\nWar in Vietnam (1945–46) (en)\nPhilippe Leclerc de Hautecloque (Belloy-Saint-Léonard, 1902ko azaroaren 22a - Bexar-tik hurbil, Aljeria, 1947ko azaroaren 28a) mariskal frantsesa izan zen. Bigarren Mundu Gerran alemaniarrek preso hartu zuten, baina ihes egitea lortu zuen. Ihes egin ondoren Charles de Gaulle jeneralarekin bat egin zuen. Ekuatore Afrika Frantseseko osteen buruzagia izan zen; Frantziaren askapenean eta Normandiako lehorreratzean parte hartu zuen.


Zeltiar musika kontzertua igandean Alkizako Urmara museoan | El Diario Vasco\nAlto-urolaZeltiar musika kontzertua igandean Alkizako Urmara museoan\nZeltiar musika kontzertua igandean Alkizako Urmara museoan\nUrmara museoak laugarren urtez Grap-hik! topaketak antolatu ditu, papera, teknika-grafikoak eta artista liburuen inguruan. Igandean emango zaie hasiera topaketei zeltiar musika kontzertuarekin. Oihane Igerabide harpa-jotzailea, Iñaki Telleria perkusionista eta Martí Varela biola-jotzailea arituko dira emanaldian. Kontzertua 12:00etan hasiko da eta guztientzat irekia izango da.\nOndoren bazkaria izango da nahi duten guztientzako: oilaskoa eta barazkiak brasan, postrea, edaria eta kafea, 10 eurotan. Bazkaltzera geratu nahi dutenek 609.465.942 telefono zenbakira deituz edo mail@urmara.com helbidera mezua bidaliz izena eman beharko dute, lekua mugatua baitago. Nahi dutenentzat menu begetarianoa ere egongo da.\nAbuztuaren 5ean ere, 'Komikien sorkuntza gaur egun' tailerra izango da Felix Aizpuruaren eskutik. Komikien inguruko tailer praktikoa izango da, teknika ezberdinen erakusketa eta bideo emanaldiarekin. Bi saio izango dira, eguerdiko 12:30ean eta arratsaldeko 16:00etan.\nTailerretan izena emateko edo informazio gehiagorako mail@urmara.com mezua bidali edo 609.465.942 telefono zenbakira deitu beharko da.\nHerriko traste zaharren bilketa gaur gauean izango da Aho-zapore bikaina utzi dute udalekuek


Lourdes Colomo zizurkildarra eta Gaizka Romero oñatiarra, azkarrenak Berrobin - Berrobi - Tolosaldeko ataria\nImanol Garcia Landa 2013-11-30 21:18\nLourdes Colomo zizurkildarra eta Gaizka Romero oñatiarra izan dira lehenengoak Berrobiko XI. Herri Krosean. Lehenengo herritarrak Igone Saldias (zortzigarren emakumezkoetan) eta Jose Luis Zabala (laugarren gizonezkoetan) izan dira.\n62 korrikalarik parte hartu dute proban. Gaizka Romerok 24:15ko denbora egin du 7,5 kilometroko ibilbidea egiteko. Ibon Gonzalez tolosarra izan da bigarrena, 24:18 eginez, eta hirugarrena Manu Hurtado izan da, 24:56 denborarekin. Jose Luis Zabalak 25:03 egin du. Lourdes Colomok 29:01 egin du, bigarren Eva Calle gasteiztarra izan da 30:54ko denborarekin eta Amaia Iza ibartarra izan da hirugarrena 31:21 eginez. Igone Saldiasek 42:15eko denbora egin du.\nAurretik gaztetxoek egin dute korrika,1,5 kilometro eginez. Hiru mailatan parte hartu dute eta 30 korrikalari inguru aritu dira.\nIkusi sailkapen osoa herrikrossa.com-en


Jexux Artze Kultur Elkarteak antolatutako udaberriko ekitaldiak, hastear | El Diario Vasco\nCosta UrolaJexux Artze Kultur Elkarteak antolatutako udaberriko ekitaldiak, hastear\nJexux Artze Kultur Elkarteak antolatutako udaberriko ekitaldiak, hastear\nLau Sasuak kontzertuarekin hasiko da ostiralean kultur zikloa. / J.A.\nLau Sasuak kontzertua izango da larunbatean Sutegiko auditorioan, eta sarrerak Lizardin daude salgai 8 eurotan\nJOSU ARANBERRI USURBIL. Martes, 30 abril 2019, 09:35\nJexux Artze Kultur Taldeak antolatuta, kultur ekitaldi desberdinak izango dira hilaren 4tik 24a bitartean. 2002ko maiatzaren 4an hil zen Jexux Artze herriko txalapartaria eta orduz geroztik sortu zen Jexux Artze Taldea, orain Jexux Artze Kultur Taldea. 2003. urteaz geroztik, maiatza iristearekin batera, urtero-urtero kultur egitarau desberdinak antolatuaz. Aurtengoan ere, arlo desberdinetako ikuskizunez gozatzeko aukera izango da.\nLarunbat honetan, maiatzaren 4an, Lau Sasuak kontzertua izango da Sutegiko auditorioan arratsaldeko 19:30ean hasita. Sarrerak Lizardin daude salgai aldez aurretik 8 eurotan eta egunean bertan 10 euro ordaindu beharko dira sarreran.\nBaionako Arranoa laukoteak eta Ipar Euskal Herriko beste hainbat musikarik osatzen dute Lau Sasuak. Arranoa taldeko Marina Beheretxe biolin jotzaileak sortu zuen proiektua, eta Antonio Vivaldiren Lau urtaroak euskal maneran egitea zen asmoa. Vivaldik sortu zuen musika honetan naturari buruz aritu zen eta bizitzaren edertasuna agertu.\nMaiatzaren 11n 'Zoaz pake santuan' antzezlana Ane Gabarain eta Mikel Laskurainekin24an, 'H-Artzetik, poesia musu zapietan' ikuskizuna eskainiko dute Sutegin\nLouis Ligetx koblakari eta idazle zuberotarrak idatzitako Lau sasuak bertso sorta ere errekuperatu dute. Horregatik deitu diote Lau sasuak eta ez Lau urtaroak. Ahotsa, ttun-ttuna, txirula, txistua, txalaparta eta panderoa sartu dituzte hari laukotearekin batera.\nHurrengo egunean, 'Soinujoleaeren semea' pelikula ikusteko aukera izango da Sutegiko auditorioan. Fernando Bernuesek zuzendu duen pelikula honen gidoia Patxo Telleriak idatzi du Bernardo Atxaga idazlearen nobela ezaguna egokituta. Sarrera modura 5 euro ordaindu beharko dira.\nMaiatzaren 11n, berriz, antzerkiaren txanda izango da. 'Zoaz pake santuan' antzezlana eskainiko dute Ane Gabarain eta Mikel Laskurainek Sutegiko auditorioan 20.00etan hasita. Begoña Bilbaok zuzendutako komedia bizi, freskagarri eta barregarri honek umore beltzetik kontatzen du bikote baten porrota: gaizki esanak, haserreak, adiskidetzeak. Anek daraman bizimodu aspergarriarekin amaitzeko erabakitzen du Mikel pozointzea dela onena. Berehala, ordea, irauli egiten da kontua eta etxean giltzapetuta gelditzen dira biak. Orduan hasten da benetako gorabehera: elkarri inoiz esan gabeak esaten dizkiote. Hala, etenik gabeko elkarrizketetan murgilduko dira protagonistak. Eta, erritmo horri eusteko, ezinbestekoa izan da bi aktoreen arteko lan sakona. Sarrerak Lizardin daude salgai aldez aurretik 8 eurotan eta egunean bertan 10 euro ordaindu beharko dira sarreran.\nJexux Artze Kultur Elkarteak antolatutako Udaberriko ekitaldien azken saioa, berriz, maiatzaren 24an izango da. 'H-Artzetik, poesia musu zapietan' ikuskizuna izango da Sutegin 20.00etan hasita. Sorkuntza prozesu kolektibo baten bidez Joxan Artzeren ibilbide poetikoaz egindako irakurketa eta berrinterpretazio bat da. Ordubete inguruko emanaldi honetan diziplina ezberdinak barnebiltzen dira: Artzeren eta ikuskizunaren egileen poemen errezitaldia, zuzeneko musika, arte plastikoak eta ikus-entzunezko proiekzioa.\nTxakur Gorria kolektiboa duela hiru bat urte sortu zen. Sorkuntza kolektiboan irudia eta testua lantzen du hainbat euskarritan. Oraingoan Artzeren obra guztia bildu, irakurri eta aukeraketa bat egin ondoren, horri forma eman eta eszenaratzeko modua aurkitu dute.\nTxakur Gorria kolektiboa (Malen Amenabar, Mariñe Arbeo, Ane Labaka eta Nerea Ibarzabal) eta Peru Galbete musikari usurbildarra dira egileak.\nIosu Iribar eta Ane Balentziaga izan ziren herritar onenak Getariako V. Triatloian La carretera entre Deba y Mutriku se cierra el jueves cuatro meses para acometer mejoras


Caja Rural taldeko Xavier Cañellas izan da azkarrena Bergarako helmugan - Bergara - Goiena.eus\nCaja Rural taldeko Xavier Cañellas izan da azkarrena Bergarako helmugan\nLarraitz Zeberio Lekuona 2017-06-04 16:09\nXavier Cañellas Bergarako helmugan garaipena ospatzen.\nZazpi laguneko taldea iritsi da aurretik helmugara eta esprintean erabaki dute garaipena. Caja Rural taldeko Jaume Suredak egin du bigarren eta Quick Step taldeko Mauricio Orozcok hirugarren.\nCaja Rural taldeko mutilendako izan da gaur ere garaipena. Indartsu dabiltza; izan ere, atzo Jaume Sureda nagusitu zen Beasaingo Loinaz proban eta gaur Xavier Cañellas Bergaran. Bi taldekideak lasterketa buruko taldean izan dira Asentzioko bigarren igoeratik aurrera eta zazpi lagunetako taldean iritsi dira Espoloira. “Esprinta jo dugu nik alde batetik eta berak bestetik”, adierazi du Cañellasek. “Helmugan berriz elkartu gara eta garaipen gaur niretzat izan da”.\nAurreikusi moduan lasterketa azkarra izan da, eta euriak bere eragina izan du; izan ere, hainbat eroriko izan dira eta txirrindularietako bat Bergarako osasun etxera eraman behar izan dute. Antolatzaileek aditzera eman dutenez ez da ezer larria izan. Lasterketari dagokionean txirrindulariek bi aldiz egin dute Asentzioko igoera eta Angiozartik gorako aldapek hautaketa handia egin dute. “Uneoro izan dugu lasterketa kontrolpean”, esan du Xavier Cañellas irabazleak. “Eraso saiakerak neutralizatzea izan da gure taldearen zeregin garrantzitsuenetako bat eta oso ondo aritu da taldea. Gero etorri da Asentzioko bigarren igoera eta hor zazpi txirrindularik osatu dugu aurreko taldea. Erasoa jo dute Mauricio Orozcok eta Txomin Juaristik eta egia esan metro batzuk atera dizkigute. Ez gara gehiegi berotu. Gure erritmoa mantendu dugu eta azkenean haiekin bat egitea lortu dugu. Eraso gehiago ere egon dira baina txandaka erantzun dugu Jaumek eta biok. Bagenekien esprintean izango genuela gure aukera, eta horrela izan da”. Taldekideek egindako lana aipatu du Cañellasek helmugan. “Talde osoaren garaipena da gaurkoa. Euriarekin eta hotzarekin nahiko ondo moldatzen gara Jaume eta biok eta taldekideen lanari esker gaurkoan ere horrela izan da”.\nEspoloian egin dute Pentekoste Sariaren sari banaketa. Mendiko saria eman dute lehenengo eta Baque BH taldeko Txomin Juaristik jaso du. Markina-Xemeingo txirrindulariak laugarren egin du gaur. Jarraian, lasterketan postu onena egin duen Lokatza taldeko lehen txirrindulariari eman diote saria eta Aritz Kortabarria antzuolarrak jaso du.\nPodiuma osatu dute gero Cañellasek, Suredak eta Orozcok. Lehendakaria Sariaren elastikoa Fundacion Euskadi taldeko Mikel Alonsok jaso du eta talde onenaren saria Caja Rural taldeko kideek.\nLasterketako sailkapena hemen.\nPentekoste Txirrindularitza Saria 2017\nAitor Agiriano 2017 eka 04 Bergara


Hasiera » Berriak » PrimeTime-k berriena LED Broadcast Studio Light argitaratzen du\nPrimeTime-k berriena LED Broadcast Studio Light argitaratzen du\nDALLAS - PrimeTime-k bere LED argia berriena jarri du martxan MSLED 10 XB2SLED familiako kide apal bat. "SLED" serieko tresnek lente bikoitzeko optika sistema berezia dute, panel argiak edo urruneko fosforo argiak oso desberdinak. SLED lenteen optika bikoitza argi leun eta garbitu leuna konbinatzen du, askoz ere bota ", esan du Glen Harnek, PrimeTime presidenteak.\n"Gure LED lanpara guztiek bezala, MSLED 10 isilik dago FANrik gabe. Gure profil baxuko eta MSLED errendimendu handiko irrati estudioko argiek miresmen handia lortu dute ingeniarien buru eta argiztapen diseinatzaileek beren irteera handia eta errendimendu isilagatik ", esan du Harnek. MSLEDak ohiko estudioetan erabiltzen dira, baina sabaiko beheko aplikazioetan ere bikainak dira.\nTexas-en PrimeTime Lighting Systems-ek LED irrati-difusioko argiak diseinatu eta eraikitzen ditu, epe luzerako komertzialki erabiltzearen aurrean. Amerikako Estatu Batuetan bost urteko bermearekin sortutako LED pasiboak sortutako LED argiak diseinatu eta eginda daude.\nEnergia eraginkorra - 30 potentzia baino ez du marrazten\nPrimeTime-ren aurrekaririk gabeko LED FIVE-YEAR bermearekin\nKalitate handiko diodoak - 50,000 ordu orduko iraupena\n93 + CRI altuak\n5 "zabal, 6.5" altuera, 6.5 "sakona\nMSLED serieak kalitate handiko bigunezko estudioko argiztapen eta kalitate handiko argiztapen bikainak eskaintzeko diseinatuta dago. Espazioa arazo bat baldin bada, MSLEDak argiztapen konponbidea dira.\nMSLED10XB2 - LED berriena - 17.5 ″ zabal, 6.5 ″ altuera, 6.5 ″ sakona\nMSLED20XB2 - Jatorrizko MSLED - 27 "zabal, 6.5" altuera, 6.5 "sakona\nMSLED40XB2 - Duela gutxi sartu da LED - 54 "zabal, 6.5" altuera, 6.5 "sakona\nHarnek dioenez, "konpainiak ez du konpromisorik, ez du lasterbide filosofiarik eman industriaren goi-mailako LED lanpara indartsuen eskaria erantzuteko". PrimeTime-k muturreko probak egiteko neurriak, ingeniaritzaren espezializazioa eta kalitate handiko materialak erabiltzen ditu bere argiak diseinatzeko eta eraikitzeko.\nHozte isila eta pasiboa - PrimeTime LED argiak hozte berritzailearekin diseinatuta daude. Ez dago fanik, ez zarata, ez bibrazioik\nIngeniaritza eta kalitate handiko kalitate handiak - PrimeTime-k bumper-to-bumper osoa FIVE-YEAR eskaintzen du LED instalazioetan.\nIndustria-bezeroentzako PrimeTime bezeroarentzako zerbitzua\nArgiztapen berritzaile eta bikainarekin diseinatua, PrimeTime Lighting Systems, Inc. kalitate handiko, merkataritza-mailako LED eta argiztapen fluoreszenteak fabrikatzen ditu telebistako, animazio eta ikus-entzunezko industrietarako. PrimeTime-ren Estatu Batuek egindako produktuak argitaratzen dituzte kableen albisteak, bideo-konferentzien instalazioak, gurtzen santutegiak, erlijio-irrati-saioak, ekoizpen estudioak, unibertsitateko kirol-estudioak, udaleko ganberak eta urrutiko ikasgelako ikasgelak Estatu Batuetan eta atzerriko herrialde batzuetan. PrimeTime argi-25 urteak baino gehiagok onartu dute errendimendu handia, iraunkortasuna eta kalitatea.\nPrimeTime Argiztapena MSLED profil txikiko Broadcast Studio LED Light Series agerian uzten du - March 6, 2019\nBrian Gleason-eko Industria Beteranoak PrimeTime Lighting-ekin bat egiten du - Otsaila 11, 2019\nPrimeTime-k berriena LED Broadcast Studio Light argitaratzen du - Urtarrila 11, 2019\nBroadcast ingeniaria Broadcast Ingeniaritza Loreak eta geziak Telebistako teknologia Bideo ingeniaria\t2019 01--11\naurreko: CP Communications-ek Simplylive-rekin lankidetza teknologiko berria garatzen du\nHurrengoa: Bideo banaketa ingeniaritza


Ekipo-ondasunak (inbertsio-ondasunak, kapital-ondasunak) – Gizapedia\nEkipo-ondasunak, inbertsio-ondasunak edo kapital-ondasunak beste ondasunak ekoizteko erabiltzen diren ondasun iraunkorrak dira, hala nola makineria eta ibilgailu indutrialak. Ekoizpen-faktore bat da, eta horien artean kapital fisikoaren ataletako bat. Beraz, enpresek ekoizpen-prozesurako baliatzen dituzten ondasunak dira, azken kontsumitzaileek kontsumitzen dituzten kontsumo-ondasunak ez bezala (eta hartara, ondasun jakin bat, furgoneta bat adibidez, ekipo-ondasuna edo kontsumo-ondasuna izan daiteke, hura enpresa batek edo partikular batek erabiltzen duen). Ekipo.ondasunetan gertatzen den inbertsioa koiuntura ekonomikoaren egoera aurreratzen duen adierazle nagusi bat da: ekipo-ondasunetako inbertsioa gutxitzeak ekonomiaren motelaldia iragartzen du gehienetan, gutxiago inbertituz enpresak salmentak motelduko direla aurreikusten ari direlako.\nBeste hizkuntzetan: ingelesez, capital equipment; gaztelaniaz, bienes de capital, bienes de equipo, bienes de inversión.


Alargunak: emakumeen erresistentziaren historia\nAmaia Nausia Pimoulier bazkideak Antzinako Erregimeneko alargunen istorioa idatzi du, argitaratu berri den liburu batean.\nJon Kortazar bazkideak José Manuel López Gasenirekin batera argitaratutako liburu honetan hamasei adituk parte hartu dute.\nBi erakundeen artean gaur sinatutako hitzarmenari esker, Nafarroakogazteek aniztasunari buruz duten iritzia jakingo da, eta Foru Komunitatean hizkuntza eta kulturaren plan integralerantz aurrera egingo da.\nEntzunApp: trebatu mugikorrarekin gaitasun digitaletan\nProiektuaren helburua 50 urtetik gorako pertsonak mugikorraren bidez gaitasun digitaletan trebatzea da, doako formakuntza bidez.\nJose Miguel de Barandiaran Fundazioa osatzen duen patronatuak 2022. urteko lehen bilera egin zuen apirilaren 4ean.\nGizarteLAB bere bidea jarraitzen du Deban eta Beasainen\nGizarte-berrikuntzako proiektuak, zainketen ekosistema berri baten eta nahi ez diren bakardadeen esparrua landu du.\nEmaitzak: 11-tik 20-ra, guztira: 3219.


Hiri Hondakin Solidoetatik eratorritako hondakin plastiko nahasiak eraldatzea.\nAzala » Project » Hiri Hondakin Solidoetatik eratorritako hondakin plastiko nahasiak material berrietan eraldatzea.\nUdal hondakinak kudeatzeko instalazioetako errefusa askotariko materialen nahasketa heterogeneoak osatzen du eta material horien artean, besteak beste, material plastikoak aurki daitezke. Baina nahiz eta material horiek birziklapenaren bidez edo zementuzko labeetarako erregai moduan balorizazio potentziala duten, gehienetan zabortegietan amaitzen dute.\nHondakinak kudeatzen dituen enpresa batentzat egindako proiektuak, hiri hondakin solidoetatik eratorritako hondakin plastiko nahasiak eraldatzeko bideragarritasun teknikoa eta ekonomikoa aztertzea izan du helburu, estrusio prozesuetan erabili ahal izateko moduko erdibideko produktuak sortzeko.\nHondakin plastikoak egokitzeko beharrezko prozesuak eta ekipoak definitu ondoren, ostean hondakinak eraldatu eta estrusionatu ahal izateko, egokitzapena gauzatu egin zen garbitzeko eta birrintzeko teknika desberdinen bidez. Proiektuaren azken fasean, lortutako materialak modu ezberdinetan eraldatu ziren erdibideko produktu desberdinak lortzeko: profiletan estrusionatzeko aglomeratuak, galautsak eta presiopean eta estrusio bidez lortutako piezak.


Udalekuetan lan egiteko hezitzaile eta zuzendari bila hasi dira - Berriak - Gazteria\nUdalekuetan lan egiteko hezitzaile eta zuzendari bila hasi dira\nHainbat entitatek udalekutan hezitzaile eta zuzendari gisa lan egiteko eskaintzak kaleratu dituzte\nUda hurbiltzen ari da eta udalak zein bestelako entitateak hasi dira jada haurrentzako eta nerabeentzako udalekuak antolatzen. Hori horrela, udaleku horietan lan egiteko hezitzaileak eta zuzendariak ere behar dituzte, eta hasi dira honezkero eskaintza batzuk argitaratzen.\nTxikiplanes hiri-udalekuak zuzendari gisa lan egiteko lan-poltsa bat ireki du. Zuzendari titulua duten gazteek, txikiplanes@gmail.com helbidera bidali dezakete CV-a, lan-eskaintzan interesa izanez gero.\nItsasondoko udalak ere, hezitzaileen lan-poltsarako oinarriak argitaratu ditu udalak antolatzen dituen aisialdiko jardueretarako eta, hala badagokio, opor-garaiko oporraldietarako. Lehiaketa-oposaketa ireki bidezko prozedura hasi du, eta Udalaren webgunean (Itsasondoko Udala) argitaratu ditu oinarriak Martxoaren 4ra arte aurkeztu ahal izango dira eskabideak.\nAzkenik, UEMAk (Udalerri Euskaldunen Mankomunitateak) SALTO! Udalekuak antolatu ditu ekainaren 28tik uztailaren 4ra bitartean, eta begiraleak eta sukaldariak behar dituzte. Topaketan begirale edo sukaldari izan nahi dutenek martxoaren 31 baino lehen bidali beharko dute curriculuma. Apirilaren 15erako jakinaraziko zaie erabakia hautatuei. UEMAk ere bere webgunean argitaratu ditu oinarriak (UEMA - Udalerri Euskaldunen Mankomunitatea).\nUdabizi: aisialdiko ekintza interesgarriak webgunean\nUdabizik Gipuzkoako haurrek eta gazteek egin ditzaketen aisialdiko ekintza interesgarriak biltzen ditu, erakunde eta elkarte desberdinek antolatzen dituztenak. Horrez gain, entitate horiek antolatutako udalekuetan begirale edo zuzendari izateko lan-eskaintzak ere publikatzen dira bertan. Bilatzailea martxotik aurrera egongo da prest, eta bien bitartean, udalekuak antolatzen dituen elkarte edo erakunde bat bazara eta eskaintzaren bat baduzu, bidali informazioa gaztegune@gipuzkoa.eus helbidera.


Europarako, Udaletarako eta Batzar Nagusietarako hauteskundeak 2019. Nor izan daiteke hautetsia? - Hauteskundeak - Segurtasun Saila - Eusko Jaurlaritza - Euskadi.eus\nEuroparako, Udaletarako eta Batzar Nagusietarako hauteskundeak 2019. Nor izan daiteke hautetsia?\nNor izan daiteke hautetsia 2019ko Europako Parlamenturako hauteskundeetan?\nHauteskunde Araubide Orokorraren Lege Organikoaren 6.1 artikuluaren arabera (HAOLO), adinez nagusiak diren Espainiako nazionalitateko pertsona guztiak dira hautagarriak, baldin eta HAOLOren 6. artikuluan aurreikusten diren hautaezintasunak direla eta, arazorik ez badute.\nHAOLOren 210 bis artikuluaren arabera, Espainiako nazionalitatea izan ez arren, adinez nagusiak diren eta Espainian bizi diren pertsonak ere hautagarriak dira, baldintza hauek betetzen badituzte:\nEuropar Batasuneko 26 estatu kideetako baten herritarrak izatea.\nHAOLOren arabera Espainiako herritarrek hautagarriak izateko bete behar dituzten betekizun berberak betetzea.\nHaien jatorria den Europar Batasuneko estatu kidean sufragio pasiborako eskubidearen jabe izatea (hautagarria izatea).\nNor izan daiteke hautetsia 2019ko Udal hauteskundeetan?\nHAOLOren 177.1 artikuluaren arabera, Espainiako nazionalitatea izan ez arren, adinez nagusiak diren eta Espainian bizi diren pertsonak ere hautagarriak dira, baldintza hauek betetzen badituzte:\nEuropar Batasuneko 27 estatu kideetako baten herritarrak izatea.\nEspainian bizi diren Norvegiako nazionalitateko pertsonak ere hautagarriak dira (nazioarteko tratatu baten arabera, Norvegian bizi diren espainiarrei herrialde horretako Udal Hauteskundeetan hautetsiak izateko eskubidea ematen zaie).\nNor izan daiteke hautetsia 2019ko Batzar Nagusietarako hauteskundeetan?\nArabako, Bizkaiko eta Gipuzkoako Lurralde Historikoetako Batzar Nagusietarako hauteskundeei buruzko 1/1987 Legeak, martxoaren 27koak, 4.2 artikuluan ezartzen du hautagarriak izango direla kasuan kasuko Lurralde Historikoko hautesleak (hau da, baldintza hauek betetzen dituztenak: adinez nagusiak izatea, dagokion hautesbarrutiko udalerri bateko hautesle-erroldan izena emanda egotea eta eskubide zibil eta politikoen jabe izatea), baldin eta Lege horren 5.artikuluan jasota dauden hautaezintasunak direla eta, arazorik ez badute.\nEuropako Parlamenturako, Udal eta Batzar Nagusietarako hauteskundeak-2019. Hautaezintasun eta Bateraezintasunak\nEuropako Parlamenturako hauteskundeak: Hautaezintasunak eta bateraezintasunak\nBatzar Nagusietarako hauteskundeak: Hautaezintasunak eta bateraezintasunak\nKargu publikodunen jokabide-kodeari buruzko 1/2014 Legea\nArabako 10/2018 Foru Araua\nBizkaiko 3/1987 eta 5/2018 Foru Arauak\nGipuzkoako 6/2005 Foru Araua


San Migel Aretxinagakoaren ermita\nIzena: San Migel Aretxinagakoaren ermita\nHelbidea: Arretxinaga etorbidea,24\nAuzotegi: Arretxinaga etorbidea\nTipologia Orokorra: Ermita\nEraikintza Data: 1741\nAkatsak: Akats txikiak oro har gangetan. Akats txikiak zenbait elementu apaingarritan.\nAutorea: Jose Lizardi\nMarkina ondoan dago ermita hau, Arretxinaga auzoan. Leku horretan ermita bat bazegoela esaten duen agiri bat bada 1451koa; 1626ko agiri bat ere bada urte hartan aldarea sagaratu zela esaten duena. 1736tik 1741era egin zuen oraingo ermita Jose Lizardik.\nErdiko planta hexagono formakoa du elizak, eta ganga sei atalez osatua. Giltzarria landarez apainduta ageri da kupula . Kanoi erdiko sei ganga txikik bateratzen dituzte sei pilareak, eta horiek sei kapera erradial eratzen dituzte; horien erdian goi koru bat dago. Eskailera kiribildu batetik igotzen da bertara.\nSarbideak ateburua du moldura bakun batekin; alde banatan bao bana dago dintelarekin. Fatxada kanpai horma barroko batek errematatzen du, eta kanpai hormak bao bakarra du. Saieteretatik sartzen da barrura argia.\nManposteriazkoa da eraikina; ertzak, baoen markuak eta kanpai horma harlanduzkoak dira.\nEliz barruan kuartzozko hiru bloke handi ikusten dira San Migelen irudiarekin; irudia gotiko berantiarrari dagokio. Azpimarragarri dira San Migelen erretaula barrokoa eta San Jazintoren irudi bat, baita Santa Poloniaren margolan bat ere.


Marwan II.a - Wikipedia, entziklopedia askea.\nUmayyad Caliph (en)\n744ko abenduaren 4a - 750eko urtarrilaren 25a\n← Ibrahim ibn al-Walid\nFustat (en) , 750eko abuztuaren 6a (61/62 urte)\nAl-Ja'd ibn Dirham (en)\nburuzagi militarra eta liderra\nMarwan ibn Muhammad ibn Marwan (arabieraz: مروان بن محمد بن مروان بن الحكم, Marwān bin Muḥammad bin Marwān bin al-Ḥakam; 691 – 750eko abuztuaren 6a) omeiatarren kalifa izan zen. 744tik 750 arte gobernatu zuen, hil zutenean. Omeiatarren azken gobernaria izan zen Damaskon.\nAl-Himarren semea eta Marwan I.aren biloba, Marwanek kalifa bilakatu zen bere lehengusu Ibrahim ibn al-Walidek abdikatu ondoren. Kalifa izendatua izan aurretik, Marwanek Azerbaijango gobernadore bezala zerbitzatu zuen. Postu honetan, gerra garesti bat egin zuen khazariarren aurka, non garaipen pirriko bat lortu zuen.\nKaliferria hartu ondoren, Marwanek, zatika erortzen zen inperio bat heredatu zuen. Omeiatarren aurkako sentimendua oso zabalduta zegoen, bereziki Iranen eta Iraken, eta abbastarrek jarraitzaile asko zituzten. Hala, Marwanen erregealdia, kalifa bezala, Omeiatar Inperioa mantentzen saiatzeari eskainia izan zen ia erabat.\nMarwanek ezin zuen Abbastar Iraultza deiturikoa baretu. Hasieran garaipen batzuk lortu zituen arren, azkenean As-Saffahen aurrean porrot erabakigarria jasan zuen, Zab Handiko guduan. Gudu honetan bakarrik omeiatar familiako 300 kide hil ziren. Marwanek, ondoren, frenetikoki bilatu zuen babesa; mendebaldean aurkitzeko esperantzan, Egiptora bidaia egin zuen, baina Nilo zeharkatzen ari zela harrapatu eta hil egin zuten. Bere heriotzak, omeiatarren aberastasunen amaiera adierazi zuen ekialdean, eta omeiatarren sarraskiak jarraitu zuen abbastarren esku.\nIa omeiatar dinastia osoa hil zen, Abd ar-Rahman I.a printze talentuduna izan ezik, nork al-Andalusera ihes egin zuen eta han omeiatar boterea berrezarri zuen, Kordobako emirerrian, Abbastar Kalifa-herriatik independentea zena.\n↑ Wellhausen, Julius. (2000). The Arab Kingdom and Its Fall. Taylor & Francis ISBN 0-415-20904-8..\nMultimedia: Category:Marwan II\nISNI: 0000 0000 7868 8563\nOrriaren azken aldaketa: 14 iraila 2020, 09:36.


2019KO UDA: APPAK ETA GADGETAK – KZblog\nIritsi da uda, uda iritsi da… 2019ko uda iritsi da eta nola ez, jada pentsatzen jarriak gara gure hondartza nahiz igerilekuko egunetan, mendi ibilaldietan, maletak egin eta bidaian… KZguneatik zure uda ezberdina izan dadin lagundu nahi dizugu, zuretzako aukeratu ditugun app eta gadgetei esker udari etekin handiena ateraz.\nUdan bidaiatzea gustuko baduzu ikastaro hau atsegingo duzu “Zure bidaia planifikatu”\nApp honi esker gauden tokiko erradiazio ultramorearen indizea maila jakin ahalko dugu. Appak ingelesez dagoen arren oso grafikoa da. Erdialdean dagoen erlojuari esker egunean zeharreko UVI maila jakin ahalko dugu, su bola batzuk koloreztatuz adierazten du, baita idatziz ere, LOW: Baxua, MODERATE: kontuzkoa, HIGH: altua, VERY HIGH: oso altua.\nKirola maite dutenentzako appak, izan ere eguraldi onak gure gustuko kiroletan jardutea animatzen gaitu. Wikilocen oinezko ibilbideak, BTT, ferrata ibilbideak, sakan jaitsierak, eskalada… zeharkaldiak topatuko dituzu. Bila itzazu zure kokapenaren arabera edo jardun nahi duzun kirolaren araberako ibilbideak.\ni OS eta Android\nZure bidaia egin aurretik zerrenda egitea gustatzen bazaizu edo maletan beti “zerbait” sartzea ahazten duzun horietakoa bazara, hau da zure appa. Bidaiaren iraupena, norakoan egingo duen eguraldia eta planifikatu dituzun ekintzak kontuan harturik zerrenda eratuko dizu. Maleta egiterako garaian sartzen zoazen gauzak azpimarratzen utziko dizu.\nHegazkinez egin behar badugu bidaia, app hau zoragarri etorriko zaizu. 5000 aireportu baino gehiagotako hegaldien informazioa eskaintzen du denbora errealean. Zure postatik hegaldiak inporta ditzakezu edo check ina egin. Atzerapenak edo intzidentziak gertatuz gero abisuak jaso ditzakezu, SMS bidez ere helduko zaizkigu abisu hauek konexiorik ez badugu.\nEtxean txikiak dituzuenontzako appa da honakoa. Nork ez du izan esku artean Santillana oporretako koadernoa? Lehen hezkuntzako 3. mailatik 6. bitartekoentzako 10.000 joko hezitzaile eskaintzen ditu: Matematika, Gaztelania, Natur zientziak, Zientzia sozialak eta Ingelesa. Estatistikei esker zure semeak gai bakoitza ondo ulertu duen jakin ahalko duzu, indargarri izango dituen ariketak eskainiz.\nKamera urperagarriari esker gorde udan ur azpian bizitako uneen oroitzapenak: jauziak grabatu, snorkel egiten duzun bitartean argazkiak atera… Uraren presioa ondo jasan dezaketela eta barnea guztiz lehor mantendu dezaketela ikustea komeni da.\nIgerilekuan edo dutxan musika altu entzutea gustuko dutenetakoa bazara, bozgorailu iragazgaitz bat behar duzu, ur tantekiko gogorrak direlako. Dutxaren barnean naiz igerileku ertzean ipini ahalko duzu hondatzeko beldurrik gabe. Zure smartphone edo tableta bluetooth bidez konekatuta zure bozgorailura eta has dadila festa!\nKanpoan kirola egitea maite baduzun ezin zara etxetik irten GPS erantsia duen kirol erlojurik gabe. Eginiko ibilbidea marraztuko dizu, iraupena, metatutako altuera, kilometroko denbora… Merkatuan pultsometroa barneratuta duten erlojuak ere badira edo nahi izanez gero erlojura konektatzen diren banda bidez taupada frekuentzia erregistra dezakezu. Ondoren zure ibilbideak Wikilocen partekatu.\nSmartphonerako iman euskarria\nGidatzen goazen bitartean gure ibilbideak mugikorrean ikusi behar baditugu edo musika entzun nahi badugu smartphonea begi bistan izan beharra daukagu. Euskarri honek iman bidezko oinarria du, mugikorra bertan ipintzeko, horretarako gure mugikorrari atzealdean metalezko plaka bat itsatsi behar diogu, honela gure arazoa konponduta dago.\nZure smartphoneari etekin handiena atera nahi badiozu sar zaitez esteka honetan “Smartphoneak eta tabletak. Zure Android gailua erabiltzen ikasi”\nNork KZgunea| 2019-07-09T12:44:28+02:00\t2019/07/16|Informatika eta Teknologi berriak|Iruzkinik gabe


Aizu! AEKren aldizkaria - AIZU!k pozarren ospatu zuen 25. urtebetetzea\n1981 eta 2006 artean aldizkarian lanean ibilitako lagun asko elkartu ziren, Bilboko Kalderapeko kulturgunean, AIZU!ren mende laurdeneko historiari buruzko erakusketa ibiltaria inauguratzeko. Erakusketak Hego Euskal Herriko lau hiriburuak eta beste ia 20 herri bisitatu zituen 2006ko azarotik 2007ko ekainera bitartean. Ikasturte hartan, AEKren aldizkariak Merezimenduzko 2007 Argia Saria ere jaso zuen. M. Egimendi.\nZirraraz betetako ikasturtea izan zen hura AIZU!ko kideentzat, eta, erakusketa antolatzeaz gain, aldizkari berezia (312. zk.) argitaratu zuten 2006ko abenduan, argitalpena 1981eko Durangoko Azokan aurkeztu zenetik 25 urte bete zirenean, hain zuzen ere. Zenbaki hark itxura ezberdina hartu zuen. Patxi Uharte Zaldi Eroa ilustratzaileak marraztu zuen azala, 0 zenbakiaren azalean inspiratutako bertsioa. Horrez gain, aldizkaria ohi baino potoloago eman zen argitara, hileroko 42 orrialdeei beste 44 gehitu baitzizkieten. Zertarako horrenbeste orrialde? Bada, zenbaki hartako editorialak azaldu bezala, 25 urtean AIZU!ri “hatsa eman zioten ia 400 lagun langileak” omendu nahi izan zituztelako. Hala, mende laurdenean AIZU!n argitaratutako 25 azal, 25 gertakari, 25 elkarrizketa, 25 AEKomeria, 25 komiki, 25 iragarki, 25 liburu eta 25 egile hautatu zituzten zenbaki berezirako, kaleratu ziren unean zeuden bezalaxe argitaratzeko, ezer aldatu gabe, “zuzentzaileari eta Euskaltzaindiaren azken arauei erreparatu gabe, besteak beste, orduan arauak beste batzuk zirelako”. Aukeraketa, halere, “latza eta erabat subjektiboa” izan zela aitortu zuten. Bestalde, aldizkaria egin zutenak omentzeaz gain, hilero irakurtzen zuten “milaka ikasle sufrituak” ere gogoan izan zituzten 25. urteurreneko zenbakian.\nErakusketa ibiltaria osatzeko ere azal hautaketa egin zen, urte eta diseinu mota anitzeko 25 azal ibili baitziren batetik bestera. Bilboko Kalderapeko kulturgunean hasita, Hego Euskal Herriko lau hiriburuetan eta ia beste 20 herritan egon zen ikusgai, gehienetan AEKren euskaltegietan (Portugaleten, Basaurin, Iruñean, San Adrianen, Donostian, Irunen, Azkoitian, Gasteizen, Laudion…). Halere, ezagutu zituen beste egoitza batzuk ere, hala nola BBKren Getxoko kultur aretoa, Gasteizko Hala Bedi irratia edota Igorreko kultur etxea.\nHamabost urte geroago, 40 zenbaki biribila delakoan, beste urtemuga bat nabarmentzen gabiltza. Dagoeneko kaleratu ditugu aldizkari eta webgune berrituak, eta aurten ere berezia izango da abenduko zenbakia, 40 urte eta 462 zenbaki ez direlako alferrik pasatzen.\n2007KO ARGIA SARIA\nAIZU!rentzat ahaztezina izan zen 2006/07 ikasturtea, Merezimenduzko Argia saria ere jaso baitzuen 2007ko urtarrilean. Honela azaldu zuen Argia aldizkariak saria AEKren aldizkariari emateko arrazoia: “Euskarazko prentsa krisi betean zegoen garai hartan, aldizkari berri bat sortu eta biziarazteko, oso argi eduki behar zen xedea: euskararen irakaskuntza bultzatzea eta euskara ikasten ari ziren helduei beren neurrira egindako komunikabide berria eskaintzea. Hamaika polemika, gaizki-ulertu eta saltsaren erdian egotea egokitu zaie urteotan, urte lasaiagoak eta une garratzagoak bizi behar izan dituzte. Baina beti lortu izan dute beren zerbitzu lana betetzen jarraitzeko adorea, batzuetan kopetilun, bestetan ausart, askotan umoretsu… beti aurpegia emanez”.


30kPa presio altuko 29 m3 / h aire emaria 48V eraztun puzgailua 10kw erregai pila 48V dc brushless elektrikoa presio altuko arnasketa aparatu haizagailua erabiltzen\nDC eskuilarik gabeko haizagailu industrialaren haizagailua egokia da aire kuxinetarako makina / erregai pilak / ekipamendu medikoak eta puzgarriak\nPisua: 3 Kg\nUnitatearen tamaina: D110 * H107mm\nPresio estatikoa: 30kPa\nWS145110-48-150-X300 haizagailuak gehienez 29m3 / h-ko aire-fluxua har dezake 0 kpa-ko presioan eta 30kpa-ko presio estatikoan. haizagailu hau 16kPa-ko erresistentziarekin funtzionatzen du% 100 PWM ezartzen badugu. Beste karga puntu baten errendimendua PQ kurba azpian aipatzen da:\n(1) WS145110-48-150-x300 haizagailua eskuilarik gabeko motorrekin eta NMB boladun errodamenduen barruan oso bizitza luzea dela adierazten du; Haizagailu horren MTTF 30.000 ordu baino gehiago har dezake 20 graduko C tenperaturan.\nHaizagailu hau asko erabili daiteke hutseko makinan, erregai-piletan.\nHaizagailu honek CCW norabidean bakarrik funtziona dezake. Alderantzizko errodagailuaren abiadura ezin du airearen norabidea aldatu.\nIngurumeneko tenperatura ahalik eta baxuena izan dadin, haizagailuaren bizitza luzeagoa izan dadin.\nG: Erabil al dezakegu haize zentrifugo hau zuzenean hautsa xurgatzeko?\nE: Haizagailu hau ezin da hautsa zuzenean xurgatzeko erabili. Hautsa xurgatu behar baduzu, lan baldintza berezi honetarako elementu egokia aukeratzeko eska diezagukezu.\nG: Zer egin daiteke laneko egoera zikina bada?\nE: Iragazki bat oso gomendagarria da haizagailuaren haizagailuaren sarreran muntatzeko\nG: Nola txikitu haizagailuaren zarata?\nA: Gure bezero askok apar, silikona erabiltzen dute haizagailuaren haizagailuaren eta makinaren artean betetzeko haizagailuaren zarata isolatzeko.\nSerie bobinatutako DC motorrak momentu altuena abiadura txikian garatzen duenez, trakzio-aplikazioetan erabili ohi da, hala nola lokomotora elektrikoetan eta tranbietan. Beste aplikazio bat gasolina eta diesel motor txikientzako motorrak dira. Serieko motorrak ez dira inoiz erabili behar unitateak huts egin dezakeen aplikazioetan (gerriko transmisioetan adibidez). Motorra bizkortu ahala, armadura (eta, beraz, eremua) korrontea murrizten da. Eremua murrizteak motorra azkartu egiten du, eta muturreko kasuetan motorrak bere burua ere suntsitu dezake, haizagailuak hoztutako motorrek (autoeragile diren haizagailuekin) askoz ere arazo txikiagoa duten arren. Hau arazo bat izan daiteke trenbideetako motorrekin itsaspen-galeraren kasuan, izan ere, azkar kontrolatu ezean, motorrek egoera arruntetan egingo luketena baino abiadura askoz handiagoa izan dezakete. Horrek motorrak eta engranajeak arazoak sor ditzake, baina errailen eta gurpilen arteko abiadura diferentzialaren ondorioz, errailetan eta gurpilen errodetan kalte larriak eragin ditzake, azkar berotzen eta hozten baitira. Eremuaren ahultzea kontrol elektroniko batzuetan erabiltzen da ibilgailu elektrikoaren abiadura maximoa handitzeko. Formarik errazenak kontaktorea eta eremua ahultzeko erresistentzia erabiltzen ditu; kontrol elektronikoak motorraren korrontea kontrolatzen du eta eremua ahultzeko erresistentzia zirkuitu bihurtzen du motorren korronteak aurrez ezarritako balioaren azpitik murrizten denean (motorra diseinatutako abiadura osoan dagoenean izango da). Erresistentzia zirkuituan dagoenean, motorrak abiadura normala baino gehiago handituko du bere tentsio nominalean. Motorraren korrontea handitzen denean, kontrolak erresistentzia deskonektatuko du eta abiadura txikiko momentua eskuragarri egongo da.\nAurreko: 3kw-ko erregai-pilarako mini turbo-haizagailua\nHurrengoa: aire zentrifugoko alboko kanaleko haizagailu txikia


Adimen anitzekin elkarrekin ikasten\nAdimen anitzekin elkarrekin ikasten\nAdimen anitzak kontuan hartuz elkarrekin ikasten.\nAdimen Anitzen teoria Howard Gadner Hezkuntza Doktorearen teoria bat da. Harvard-eko irakasle honen teoriak eta IKASKETA KOOPERATIBOAREN metodoak Antoniano Ikastetxearen Hezkuntza Berrikuntzarako kezkei erantzuten lagundu digu. Hona hemen teoriaren laburpentxo bat:\nOrain arte gizakiok adimen mota bakar bat besterik ez dugula suposatzen zen, baina teoria honen arabera, gure adimenak ANITZAK dira .\nGaur egun 8-9 adimen mota desberdin aurkitu dituzte .\nHauek dira: Interpertsonala, musikala, Intrapertsonala, naturalista, linguistikoa, logiko-matematikoa, espaziala, gorputz-zinetikoa eta espirituala.\nAdimen anitzen ikuskera honek hezkuntza ulertzeko ikuspegi desberdina eskatzen du, eskola eredu berri bat, alegia; bakoitzak adimen perfil ezberdina baldin badugu, ikasi ere modu ezberdinean egingo dugulako eta habilitate ezberdinak izango ditugulako.\nGure erronka eskolan adimen guztiak lantzea da. Ikasle bakoitzaren interes eta habilitateetatik abiatuz eta geletako aniztasunari erantzunez, askoz emaitza hobeagoak lor ditzakegula sinesten dugu.\nHorretarako ezinbestekoa da kooperatzen ikastea eta ikasteko kooperatzea, alegia\nIkasleen arteko lankidetza sustatzen duen estrategia metodologikoa da Ikasketa Kooperatiboa. Ekimen honen helburua ikasgelako eguneroko jardueretan irakaste/ikaste prozesu elkarreragile eta autonomoak bermatzea da, ikuspuntu inklusibotik eta norberaren ezaugarriak errespetatuz. Honen bitartez lortuko dugu:\na. Talde-kohesioa: Modu antolatuan taldean lan egiteak taldearen kohesioa ekarriko du.\nb. Talde-lana baliabide gisa: Egitura eta ariketa ezberdinen bitartez edukiak bereganatzea.\nc. Talde-lana eduki gisa: Taldean lan ondo egiten irakastea.


Zerbitzuak| enpresa handiak| Euskaltel\nEuskaltelen badakigu enpresa bakoitzak soluzio espezifikoak behar dituela. Horretarako, batera hartzen ditugu gure produktu-sorta, gure teknologia, berritzeko gaitasuna, esperientzia eta aliantzen ekosistema, eta osagai guztiak ezin hobeto koordinatzen dituen ikuspegi integral bat aplikatzen dugu.\nEnpresaren komunikazioak hobetzen eta kudeaketa-lanak optimizatzen ditu, zure beharretara egokitzen diren telefonia-soluzio aurreratuen bidez.\nGaitasun handiko telefonogune malgua Euskaltelen datacenterrean ostataturik, berme guztiekin eta Euskaltelen sarerako ahots-konexioarekin.\nBezeroekiko komunikazioa sinplifikatzen du: harremanetarako zenbaki bakarra, zenbakitze pertsonalizatua, eta web-aplikazio baten bidez deiak bideratzea eta kudeatzea.\nKomunikazio-soluzioak gailu mugikorretarako eta makina konektatuetarako, negozioa hobeto ezagutzeko eta kontrolatzeko.\nUrruneko bi makinaren arteko informazio-trukea, gizakiaren esku-hartzerik gabe: datafonoak, parkimetroak, sentsoreak, alarmak, eta abar.\nNorbere gailu mugikorretatik eskuratu daitezke enpresako aplikazioak, eta informazioa, segurtasun-berme guztiekin.\nEzagutu zure enpresak Internetera sartzeko dituen aukerak eta gozatu Euskaltelek kudeatutako datu-sare profesional eta seguruaz.\nConnect-Land soluzioa, zure enpresaren egoitzak eta zentroak zerbitzu-kalitate handiko datu-sare pribatu eta seguru batekin konektatu ahal izateko.\nWifi-konexioa langile eta bezeroentzat, zure enpresaren premiak asetzeko, barnekoak zein publikoak.\nKonexio adimenduna, enpresari ikusgarritasuna ematen dion datu-sare korporatibo malgu eta konfiguragarri baten bidez, une oro jakiteko zer gertatzen den zure sarean.\nEuskaltelen sare publikoek Interneterako konektagarritasun iraunkorra ematen dute, eta emari simetrikoak eskaintzen dituzte.\nEnpresaren efizientzia eta kudeaketa hobetzen ditu, lan-prozesuak eta bezeroarentzako arreta optimizatzen dituzten soluzio digital aurreratuen bidez.\nTalde-lanerako lankidetza-aplikazioak. Zure negozioaren informazioa hodeian gorde, eta edozein lekutatik eskuratu ahal izango duzu.\nEnpresak bultzatzeko eta eraldaketa digitalean laguntzeko soluzioak, enpresa-helburuak lortzera eta errentagarritasuna areagotzera bideraturik.\nItxarote-denborak minimizatzen ditu eta bezeroen arreta hobetzen du. Ezagutu gure soluzioak: multimedia kioskoak, arretaguneak...\nAbisuak, jarraibideak eta multimedia-edukiak erreproduzitzeko pantailen kudeaketa. Gure kartel digitalen sistemari esker, mezuak pertsonalizatu ahalko dituzu aurpegi-ezagutzaren bidez, edo errealitate areagotua ere integratu ahalko duzu, besteak beste.\nFaktura eta ordainagiri guztiak digitalizatzen ditu mugikorreko aplikazio batetik; denbora errealean ikusi ahal izango dituzu gastuak, bai eta langileak kudeatzeko barne-sistemarekin lotu ere.\nGizakiaren esku-hartzerik gabeko grabaketa profesional automatikoak denbora errealean, ekitaldi, osoko bilkura, prestakuntza-saio eta abarretarako. Soluzio honen bidez, streaming bidez zuzenean eman eta graba daiteke, ondoren produkzio-kosturik gabe erabili ahal izateko.\nBezeroak ezagutzeko eta haiekin konektatzeko neurketa-soluzioak eta soluzio analitikoak. Zure negozioaren salmentak areagotzen laguntzeko tresna berritzailea eta eraginkorra.\nZure floten eta langileen kokapenaren berri izateko denbora errealean, ibilbideak programatzeko eta alertak sortzeko aukerarekin.\nInstalazioak eta sistemak automatizatzea, efizientzia handiagoa lortzeko. Kontsumoak murrizteko ordutegi-programa; alarmak sortzen eta gorabeherak kudeatzen ditu.\nSegurtasuna zure langileentzat. Bulegotik kanpo izaniko istripuak detektatzeko, aurkitzeko eta laguntzeko sistema.\nZure enpresaren segurtasuna bermatzeaz gainera, informazio sentikorra babesten du kanpo-mehatxuetatik, eta, hala, nabigazio segurua eta zerbitzuen jarraitutasuna ziurtatzen ditu.\nZerbitzua ukarazteko erasoetatik babestea, erasoak detektatzeko eta arintzeko tresnen bidez.\nSegurtasun integraleko zerbitzua seguru nabigatzeko, sartzeko kontrolarekin eta birusak eta malwareak atzemateko zerbitzuarekin.\nZure enpresaren informazio sentikorra babesten du; babeskopiak berreskuratzeko moduan izatea bermatzen du, bai eta negozioaren jarraitutasuna ere.\nEzagutu hodeiko segurtasun-, babes-, azpiegitura- eta konektagarritasun-soluzioak, beti seguru eduki ditzazun gailuak eta informazioa.\nHodeiko soluzio integrala, web-aplikazio bakar batetik kudea daitezkeen baliabideen pool batekin.\nEuskaltelen hodeiko zerbitzuetarako sarbidea duen datu-zentro profesional batean ostatatzen dira azpiegiturak.\nInformazioa erreplikatzea, zerbitzua eteten denean negozioak jarraituko duela bermatzeko.\nDatacenter pribatu baten eta hodeiko hornitzaile publikoen arteko lotura errazten du.\nEuskaltelek Gauzen Internet (IoT) eta Big Datako soluzio aurreratuak eskaintzen dizkizu, ahalik eta ondoen aprobetxatzeko zure enpresan sorturiko informazioa eta datuak.\nGauzen Internet (IoT)\nIoT aplikazioak, informazio baliotsua lortzeko eta zure enpresako prozesuak hobetzeko.\nEnpresaren informazioa kudeatzea denbora errealean. Denbora errealean biltzen du sentsoreek, aplikazioek eta biltegiek berek eskaintzen duten informazioa.\nAdimen artifizialak eta ikaskuntza automatikoak zure enpresaren helburuak lortzen lagunduko dizute, bai eta aurreikuspenak egiten ere, efizienteago izateko. Ezagutu BAI-Analytics, hainbat sektoretara egokitutako gure adimen artifizialeko zerbitzua.\nAA Administrazio publikoak\nEtorkizuneko egoerak hautemateko eta estrategiak sortzeko informazio baliotsua.\nEfizientzia handiagoa zure aseguru-etxearen prozesuetan, ikaskuntza automatikoari esker.\nEzagutza eta datuak aprobetxatzea, zure negozioa hobeto kudeatzeko.\nIndustria-berrikuntza bultzatzen du, teknologia berrien eta adimen artifizialak sorturiko aukeren bidez.\nAdministrazioen eraldaketa digitala bultzatzeko aurreikuspen-ereduak.\nOnline jokoan funtsezkoa da datuen analisia. Horiekin erabiltzailearen portaera ulertu ahal izango dugu, eragiketak optimizatu eta edozein iruzurren aurrean aurrea hartuz.


Konponduta dago Iparragirre eta Iparkale lotzen dituen igogailua, matxura konpondu ostean\nHemen zaude:Hasiera»Azpiegiturak»Konponduta dago Iparragirre eta Iparkale lotzen dituen igogailua, matxura konpondu ostean\nOndarroako Udala 2020-01-13 Azpiegiturak\nIgogailuen mantentze lanak egiten dituen Orona enpresa gipuzkoarrak gaur (urtarrilak 13) aldatu du matxuratuta zegoen Iparragirre eta Iparkale lotzen zituen igogailua. Igogailuak ateko mekanismoa eduki du matxuratuta eta pieza horiek kanpotik ekarri behar izan direlako egon da itxita igogailua. Igogailua ixtearen arrazoi bat eta bakarra mekanismo horren matxura izan da, eta ez kanpoko kristala arrakalatuta egotea; “ez dakit nondik atera den igogailua zarratzearen arrazoia kristala bakarrik dela”, azpimarratu du alkateak; mekanismoa konpontzeko lanak baliatu dira kristala aldatzeko ere. Ondarroako Udalak barkamena eskatu nahi die herritarrei igogailua konpontzeko behar izandako denborarengatik, baina beharrezko pieza iritsi eta ipini bitartean segurtasuna bermatzearren egon da itxita igogailua.\nZunbeltz Bedialauneta Ibaibarriaga alkateak barkamenak eskatu ditu: “herritarrei barkamena eskatu nahi diet askorentzat hain garrantzitsua den igogailua konpontzeak eraman digun denborarengatik. Igaro berri diren datetan ez da bat ere erraza izan enpresa hornitzaileari pieza iritsi eta ipini ahal izatea eta horregatik atzeratu da guztia. Barkamena eskatzen diegu bizilagunei, baina argi laga nahi dut igogailua ixtearen arrazoia ez dela izan kristala arrakalatuta egotea. Arazoa kristalarena izan bazen bakarrik udalak konpondu ahal izango zuen; kristala neurrira eskatu eta egun batetik bestera ipiniko genuen martxan igogailua, baina arazoa ez da kristala izan”. Industria Ministeritzaren ikuskapen batean adierazi zitzaion Orona enpresari, Ondarroako igogailuen ardura duen enpresari, igogailua konpondu egin behar zela, segurtasuna bermatzeko, nahiz eta hauen ustetan erabilgarri egon.\n“Enpresa hornitzaileak data bat eman zigun lehenengo (abenduak 23), beste bat gero (urtarrilak 6) eta azkenean gaur konpondu ahal izan dute”, esan du Zunbeltz Bedialauneta Ibaibarriaga alkateak.\nZunbeltz Bedialauneta Ibaibarriaga alkateak argi utzi nahi du konponduta egoteraino egun asko igaro izanak ez duela esan nahi udala geldirik egon denik: “enpresa hornitzaileak data bat eman zigun lehenengo (abenduak 23), beste bat gero (urtarrilak 6) eta azkenean gaur (urtarrilak 13) konpondu ahal izan dute”. “Igogailua konpontzeko epeak luzatu izanak bi arrazoi ditu: lehenengoa, eta garrantzitsuena, piezaren jatorria izan da, atzerritik ekarri behar izan baitute, eta bigarrena, pieza hori Euskal Herrira iritsi ahal izateko edukitako arazoak Gabon datak direla eta”.\nAlkateak azpimarratu du Ondarroako Alde Zaharrera iristeko dauden zailtasunak ikusita eta bertan bizi direnen irisgarritasuna bermatzeko lanean ari dela udala: “askotan lanaren emaitzak ez dira egun batetik bestera iristen baina udala herri guztian herritar guztien irisgarritasuna bermatzeko baliabideak aurkitu nahian ari da”.\nGabon Zahar gauean Kantoipeko igogailua matxuratu zuen norbaitek igogailua behar bezala eta arauak betez ez erabiltzearren. Igogailu hori matxuratzeak herritar asko euren etxeetara eta hurrengo eguneko elizkizunera joan ahal izan gabe utzi zituen: “badakigu herritar askorentzat oso garrantzitsua dela urteko lehen eguneko elizkizuna eta norbaitek igogailua matxuratu zuelako hainbat herritar geratu ziren zerbitzua erabili ezinda”. Ondarroako Udala enpresa hornitzailearekin harremanetan jarri eta hurrengo egunerako martxan zegoen berriz ere Kantoipeko igogailua.


ganbila.eus | Kontenedore baten istorioak\nHitzaurrea Mikel Martinez\nAspaldiko laguna dut Patxo. Patxo Telleria aktore eta gidoigilea.\nSarritan egin dut lan berarekin taula gainean eta, horietako askotan, berak idatzitako lanak antzezten. Hemen argitaratzen diren bi lanotan, esaterako, ni izan naiz bere kidea.\nMaskarada Antzerki Taldean ezagutu genuen elkar, orain dela hogei bat urte. Aktoreak ginen, ustez, baina sasoi hartan aktore hutsa izatea luxu bat zen: denetarik egin beharra zegoen, bakoitzak ongien zekiena. Patxo beti ibili zen gidoigintzan. Harrigarria zen aurreko egunean inprobisazioen bidez landu edo mahai baten inguruan asmatutakoa biharamunean testu bihurturik ekartzeko zeukan erraztasuna.\nHitzaurre hau egiterakoan “Marxkarada” antzezlana etortzen zait burura. Lan hau ez zuen Patxok sinatu, ideia, pertsonaiak eta testu gehienak Marx Anaienak baitziren, baina Patxok zerikusi handia izan zuen dramaturgian eta bertako hainbeste testu eta eskenak berak idatziak ziren. “Marxkarada” etortzen zait burura, diot, bertan landutako umore estilo “marxianoa” oso agerikoa izan delako Patxok egindako beste lan batzutan, hala nola “Munstro sakratuak” “Irrikitan” telebista saioa eta hemen aurkezten diren “Kontenedore baten istorioak” eta “Euskara Sencilloaren Manifiestoa”.\nUmore “marxianoa” idatzi dut, eta ez da definizio txarra, zaila baita bestela azaltzea nolakoa den: absurdoa batzutan, ironikoa beti, hitz jokuez betea, elkarrizketa bizi-bizietan oinarrituta...\n“Euskara Sencilloaren Manifiestoa”-k beste antzezlan batean dauka oinarria: “Komeriaka” xii. Korrikarako aek-k eta Tentazioak ekoiztutako antzerki lana. Hartan esketx soltetan eman zirenak honetan dramaturgia lotuago batean agertzen dira. Pertsonaiak bi euskaldunberri dira, munduko euskalduberririk zaharrenak, aekrekin eta euskaldunizazioaren “kalte kolateraleekin” guztiz saminduta biak ala biok. Pertsonaiok errealak izan zitezkeen (euskaldunberriok ederki dakigu hori) baina ikuslea berehala konturatzen da karikatura bat direla eta kritika bortitza dirudiena (aek, Euskaltzaindia edo euskarari berari egina) omenalditik hurbilago dagoela.\n“Kontenedore baten Istorioak” antzezlanean umore mota bera erabiltzen da baina pertsonaiak eta dramaturgia nahiko ezberdinak dira. Kasu honetan pertsonaiak zaborra dira eta kontendore banatan sartuta daude errauzketa plantara eramango dituen kamioaren zain. Gizakioi buruz berbetan ematen dute denbora eta, ados ez daudenez, oso eztabaida “teatralak” izaten dituzte gizarte honetako hainbeste alderdi eta portaera aztertzerakoan. Holan azalduta, gezurrezkoagoak dirudite pertsonaiok “munduko euskalduberririk zaharrenak” baino, baina antzezlana aurrera egin ahala, eta bere iritziak, sentimenduak, dudak eta beldurrak ezagutzen diren neurrian, gero eta errealagoak bihurtuko dira, barregarriak bezain hunkigarriak izateraino.\nPatxoren lanetan, hauetan eta beste guztietan, badago ezaugarri bat aipatu beharrekoa: hizkuntza, erabilitako euskara. Gauza bat da literatura eta beste gauza bat teatroa. Teatroak, gehienetan, hizkera berezia behar du, kalekoa (edo etxekoa), errez eta arin ulertzekoa, pertsonaiari ondo egokituta beti ere. Patxok oso ondo menperatzen ditu hizkera mota horiek (aktorea eta filologoa izateak lagunduko dio) eta kriston gaitasuna dauka pertsonaia eta antzezlan bakoitzak behar duena erabiltzeko beti ere era (ustez) errez batez. Esan bezala, Patxoren ezaugarri bat da berau, bere lan guztietakoa, berak sortutakoak zein itzulpenak (ze zaila den antzerkia itzultzea!). Honen adibide pila bat dago. Oscar Wilderen “Ernesto izatearen garrantzia” etortzen zait orain burura: harribitxi bat; irakurri nahi izanez gero “teatroa.com” webgunean daukazue eskuragai.\nUrteak daramatzat antzerkia egiten. Madrilen arrakasta edukitzea ondo dago, pozgarria eta komenigarria da aktore batentzat, baina sekretu bat aitortuko dizuet: mila aldiz betegarriagoa zait Euskalerrian euskaraz teatroa egitea, eta taulatik antzematea ezen publikoak, Bilbokoa edo Etxalarrekoa, gazte zein ez hainbeste, euskaldunberri eta zaharra, gozatu egiten duela... euskaraz. Patxorekin, berarekin eta bere lanak egiten, hori lortu dut eta, hau ere sekretua da, neuk ere publikoak bezain ondo pasatu dut taularen gainean. Eskerrik asko Patxo.


Game Nukleo koagulazio koagulazioa Online. Play for free\nGame Nukleo koagulazio koagulazioa\nPlay jokoa Nukleo koagulazio koagulazioa Online:\nGame Description Nukleo koagulazio koagulazioa\nZure erreakzio eta erreakzio tasa probatu nahi duzu? Ondoren, saiatu joko zirraragarria Bihotzaren Globoak Bloke Collapse maila guztietan zehar. Pantailan aurretik jolasteko eremua egongo da zeluletan zatituta. Bihotzak agertuko dira horietan, eta hauek pixkanaka beteko dituzte. Guztiek kolore desberdinak izango dituzte. Dena arretaz aztertu eta kolore bereko objektuen multzoa bilatu beharko duzu. Egin klik horietako bat saguan eta gero bihotz guztiak lehertu eta desagertuko dira pantailatik. Horrela puntuak irabazten dituzu eta bihotzen joko-eremua garbitzen jarraitu. . Play jokoa Nukleo koagulazio koagulazioa konektatuta.\nTekniko jokoa Nukleo koagulazio koagulazioa ezaugarri\nGame Nukleo koagulazio koagulazioa gehitu: 24.03.2020\nBezalako jokoa Nukleo koagulazio koagulazioa Jokoak\nDeskarga jokoa Nukleo koagulazio koagulazioa\nEmbed Joko Nukleo koagulazio koagulazioa zure web orrian:\nNukleo koagulazio koagulazioa\nJokoaren txertatu Nukleo koagulazio koagulazioa zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Nukleo koagulazio koagulazioa, eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Nukleo koagulazio koagulazioa-rekin, baita ere, jokoa jokatu zen: